Parlimen Sandakan Akan Terus Bantu Golongan Memerlukan

SANDAKAN: Parlimen Sandakan akan terus berusaha memberikan bantuan kepada golongan yang memerlukan dan tidak bernasib baik untuk mereka mengatasi tempoh sukar ketika pelaksanaan Perintah Kawalan Pergerakan (PKP) yang akan memasuki fasa ke-4.

Ahli Parlimennya, Vivian Wong Shir Yee, berkata, pihaknya juga sangat memahami kesukaran semasa yang dihadapi oleh semua lapisan masyarakat di daerah ini.

Ia termasuk menghadapi kesesakan lalu lintas semasa pergi bekerja, peniaga yang menghadapi prospek ekonomi yang tidak menentu, ibu bapa dan guru menghadapi masalah kemajuan pembelajaran anak-anak dan para pekerja yang nenghadapi masalah mereka tersendiri.

Manakala, kebimbangan terbesar adalah penyebaran dan kawalan wabak COVID-19 yang mana wabak pandemik ini juga adalah perkara yang tidak disangka.

“Walaupun kita tidak dapat melakukan dengan sempurna untuk membantu semua orang, tetapi kita tetap akan cuba melakukan yang terbaik untuk membantu orang ramai,” jelasnya.

Beliau juga menyeru kepada masyarakat Sandakan yang ingin bertanya mengenai pelbagai faedah disediakan Kerajaan Negeri Sabah seperti potongan cukai rumah dan cukai tanah, potongan bil elektrik isi rumah selama tiga bulan, pengecualian bil air isi rumah selama tiga bulan, pengecualian sewa PPR selama enam bulan dan lain-lain, untuk menghubungi Pejabat Parlimen Sandakan.

Vivian menyatakan demikian dalam satu kenyataan di Sandakan selepas beliau dan pasukannya yang juga kakitangan Pejabat Parlimen Sandakan mengagihkan bantuan makanan kepada penduduk yang tinggal di beberapa kawasan kampung, rumah kos rendah dan taman perumahan dalam kawasan Parlimen Sandakan.

Antara bantuan makanan yang diberikan termasuk roti, mee kering, kicap, ikan, sayur dan lain-lain.

Para penerima terdiri daripada penghuni yang tinggal di Batu 3½, Kampung Sim-Sim, PPR Taman Harmoni, Taman Matahari, International Flat, Rumah Wargatua Sri Harapan Sandakan di Sibuga, Rumah Orang Buta Taman Cahaya di Batu 14 dan rumah anak yatim.

Dalam masa yang sama, Vivian juga mengucapkan terima kasih kepada Kim Teck Cheong dan beberapa orang dermawan serta institusi yang baik hati menyumbang untuk membantu keluarga berpendapatan rendah dan golongan kurang bernasib baik di kawasan Sandakan dalam usaha sama-sama menolong mereka bertahan dalam tempoh yang sukar ini.

Sementara itu, Vivian berkata dalam masa kritikal ini, beliau berharap Menteri Pembangunan Wanita, Keluarga dan Masyarakat, Datuk Seri Rina Mohd Harun dapat menunaikan janji beliau untuk memberikan 1,000 bungkusan bantuan kepada setiap kawasan parlimen secepat mungkin agar anggota parlimen dapat mengagihkan bekalan pertolongan itu kepada golongan berpendapatan rendah dan mereka yang memerlukan.

Katanya, ketika ini PKP yang telah memasuk hari ke-38 (Jumaat), ini adalah masa bagi Menteri Persekutuan menunjukkan sedikit kecekapan dan semangat berorientasi rakyat untuk membantu rakyat mengatasi kesukaran dan bukannya terus memberi fokus atau bermain politik.


11 Lagi Lokaliti Di Sabah Dikenakan PKPD Mulai 12 Ogos

KOTA KINABALU: Sebanyak 11 lagi lokaliti di Sabah diarah menjalani perintah kawalan pergerakan diperketatkan (PKPD) bermula 12 Ogos ini.

Menteri Kanan (Keselamatan) Hishammuddin Hussein dalam kenyataan berkata, satu lokaliti di Pahang juga terlibat dalam pelaksanaan PKPD.

Berikut adalah perincian lokaliti yang terlibat dalam pelaksanaan, pelanjutan dan penamatan PKPD.

Pelaksanaan PKPD Di Sabah bermula 12 hingga 25 Ogos adalah seperti berikut

Lokaliti di Sabah adalah tiga di Kota Kinabalu membabitkan Kuarters Kilang J&L di Jalan Kokol, Kampung Gudon di Manggatal dan Kampung Lobou.

Selain itu, Kampung Menunggui, Kota Belud; Kampung Tengah, Kinarut, Papar; Kampung Petagas, Putatan; Kampung Pogunon, Penampang; Kampung Timbua-Kembiroi-Lobou Baru, Ranau; Kampung Batu 1 Sipitang; Kampung Bukit Kukusan, Tawau dan Kampung Batu-Batu, Tenom.

Mengenai perkembangan Operasi Pematuhan, Hishammuddin berkata, sebanyak 180 kompaun dikeluarkan dan 21 lagi direman atas kesalahan ingkar SOP semalam.

Katanya, sebanyak. 60 premis membabitkan kilang, tapak perniagaan dan tapak pembinaan diarahkan tutup kerana gagal mematuhi SOP.

Menurutnya, seramai 12 pendatang asing tanpa izin (PATI) ditahan, manakala dua kenderaan kapal/bot dan dua kenderaan darat turut dirampas dalam Operasi Benteng.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Christina Sokong Cadangan Jadikan Taman Safari Produk Pelancongan Baharu Di Sabah

BOGOR: Timbalan Ketua Menteri Datuk Christina Liew menyatakan sokongan berkaitan cadangan kerajaan negeri yang menjadikan Taman Safari sebagai produk pelancongan baharu di negeri Sabah.

Beliau berkata, cadangan Ketua Menteri Datuk Seri Mohd Shafie Apdal itu adalah satu usaha yang cukup baik dalam menarik pelancong sekali gus memulihara habitat hidupan liar.

“Kita boleh menjaga kelangsungan hidupan liar, terutamanya haiwan yang diancam kepupusan yang ada di Taman Safari.

“Pada masa sama, kita memberi peluang kepada pelawat dan pelancong melihat habitat semula jadi haiwan yang ada di dalam hutan itu,” katanya.

Beliau berkata demikian dalam satu kenyataan selepas lawatan selama tiga jam di Taman Safari Bogor, Indonesia yang terkenal dengan tema ‘Save Our Wildlife’.

Christina yang juga Menteri Pelancongan, Kebudayaan dan Alam Sekitar berkata, Kerajaan Sabah akan mengenal pasti kawasan yang sesuai untuk habitat hidupan liar dan program pembiakan, khususnya untuk spesies haiwan terancam.

Katanya, kawasan yang terpilih itu juga akan berpotensi menjadi tarikan pelancong dalam dan luar negara.

Ahad lalu, Shafie memberitahu pemberita usaha itu sejajar dengan hasrat kerajaan untuk melindungi dan memastikan kelangsungan hidupan liar yang menjadi harta kepada negara.

Semasa lawatan Christina di Taman Safari Bogor, beliau ditemani oleh Ketua Pegawai Operasi Bapak Alexander Nayoan.

Taman yang terletak di kawasan pergunungan Cisarua, Kabupaten Bogo di Jawa Barat itu adalah tempat habitat haiwan liar yang sudah menjadi destinasi popular di negara itu.

Menurut Bapak Alexander, Taman Safari Bogor bermula sejak tahun 1985, yang mana menjadi rumah kepada 3,000 haiwan yang mewakili 300 spesies, termasuk haiwan terancam.

Katanya, pelbagai jenis spesis haiwan diperoleh dari negara seperti China, India, Afrika, Eropah, Australia dan Amerika Syarikat di bawah program pertukaran.

“Kita juga menerima jumlah pelawat harian seramai kira-kira 5,000 hingga 12,000 orang, bergantung kepada musim cuti di Indonesia dan negara lain seperti Timur Tengah, AS, Eropah dan Malaysia,” katanya.

Jelasnya, Taman Safari Bogor pernah memenangi anugerah sebagai salah satu daripada empat taman safari terkenal di Indonesia, termasuk di Taman Safari Prigen di Jawa Timur, Safari Taman Laut Bali dan Taman Safari Jawa Tengah.

Sementara itu, Pengarah Taman Safari Bogor Bapak Drs Jansen Manansang, yang juga pemilik taman itu, sempat membawa Christina melihat sekitar kawasan Istana Panda (kandang sepasang panda dari China), bersebelahan taman berkenaan.

Turut mengiringi Christina ialah Setiausaha Tetap KepKas William Baya, Pengurus Besar Lembaga Pelancongan Sabah (STB) Noredah Othman, Pengarah Jabatan Hidupan Liar Sabah Augustine Tuuga, Pengurus Pemasaran STB (Indonesia) Bobby Alex dan Setiausaha Persendirian Helen Muhammari.

Turut hadir ialah Konsul Bapak Cahyono Rustam dari Konsulat Jeneral Republik Indonesia di Kota Kinabalu, yang mewakili Konsul Jenderal Bapak Krishna Djelani dan wakil Konsul Bapak Sartono Hendrarso.


DUN Sabah Mesti Bersidang Bulan Ini – Madius

KOTA KINABALU: Bekas timbalan ketua menteri Sabah Wilfred Madius Tangau menggesa kerajaan negeri mengadakan semula sidang Dewan Undangan Negeri (DUN) sebelum perintah darurat berakhir pada tengah malam 1 Ogos untuk mengelakkannya terbubar secara automatik.

Tangau yang menyuarakan gesaan itu kepada ketua menteri Hajiji Noor berkata, memandangkan kali terakhir DUN bersidang ialah pada 23 Disember 2020, ia telah melepasi tempoh selang enam bulan antara satu sesi legislatif dengan yang lain pada 23 Jun lalu.

“Darurat menghentikan tempoh legislatif itu dan mengelakkan pembubaran automatik berlaku, tetapi ia akan bersambung semula selepas 1 Ogos.

“Dengan mengadakan persidangan DUN semula selepas 1 Ogos, kerajaan negeri mendedahkan negeri ini kepada satu lagi pilihan raya mengejut selepas kali terakhir diadakan pada September 2020.

https://imasdk.googleapis.com/js/core/bridge3.471.1_en.html#goog_1728586287“Sekiranya ada yang berjaya mendapatkan deklarasi mahkamah bahawa DUN terbubar secara automatik pada 2 Ogos, rakyat Sabah mungkin terdedah kepada acara yang boleh menyebabkan penularan jangkitan lebih besar.

“Sebagai alternatif, Sabah akan diletakkan di bawah perintah darurat lain yang menghalang daripada keadaan kembali normal,” katanya dalam kenyataan hari ini.

Tangau yang juga Presiden Upko, berkata persidangan itu boleh diadakan semula dalam tempoh sesingkat sehari, untuk beberapa keputusan penting seperti pindaan Peraturan Mesyuarat DUN untuk membolehkan dewan undangan negeri dan jawatankuasa bertemu secara maya atau hibrid.

Sementara itu, Tangau yang juga Ahli Parlimen Tuaran, turut meminta parti-parti di Sabah dan wakil rakyat bekerjasama dengan rakan seangkatan di Sarawak dan Semenanjung untuk bersama-sama menuntut beberapa langkah dalam desentralisasi.

Langkah itu bertujuan mengusahakan pindaan diperlukan terhadap perlembagaan bagi membolehkan negeri diberi kuasa lebih autonomi untuk menangani pandemik dan cabaran ekonomi serta pembangunan selepas pandemik.

Menurutnya, desentralisasi akan membolehkan Sabah mewujudkan kerajaan bahagian yang dipilih, sama seperti negeri di Semenanjung, yang sempadannya boleh digariskan semula untuk memperkasakan kepelbagaian budaya etno-linguistik di Sabah seterusnya membolehkan pembangunan ekonomi yang menyeluruh dapat dilakukan secara berkesan.

“Kerajaan negeri boleh menyerahkan penyusunan semula yang inovatif terhadap Sabah ini supaya menjadi negeri yang setara dengan Semenanjung kepada Timbalan Ketua Menteri Jeffrey Kitingan yang menjadi orang pertama menyokong pengembalian semula bahagian dan residensi sebagai satu peringkat pentadbiran,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Padah halang lalu lintas

TINDAKAN segelintir pemandu kenderaan yang mementingkan diri dengan meletakkan kenderaan secara ‘double park’ di beberapa pusat tumpuan jualan berbuka puasa membawa padah apabila mereka dikenakan tindakan saman oleh pihak berkuasa, semalam.

Operasi Op Halangan yang dilancarkan Bahagian Siasatan dan Penguatkuasaan Trafik (BSPT) Ibu Pejabat Polis Daerah (IPD) Kota Kinabalu dengan kerjasama Dewan Bandaraya Kota Kinabalu (DBKK) itu menyaksikan 63 saman dikeluarkan terhadap kenderaan kerana menghalang lalu lintas.

Ketua Polis Daerah Kota Kinabalu Asisten Komisioner Habibi Majinji berkata, operasi bermula 3 petang itu dijalankan di sekitar Jalan Tun Fuad Stephen, Kawasan Teluk Likas, Jalan UMS, Jalan Sulaman, Jalan Sepanggar, Jalan Tuaran dan Jalan Sembulan.

Katanya, hasil pemantauan mendapati ramai pemandu kenderaan meletakkan kenderaan ‘double parking’ dan ada juga sengaja meletakkan kenderaan secara ‘tripple parking’ sehingga menyebabkan kesesakan lalu lintas.

“Berikutan itu, 63 saman dikeluarkan membabitkan 35 daripada BSPT manakala selebihnya dikeluarkan oleh DBKK. Saman dikeluarkan terhadap semua jenis kenderaan termasuk motosikal.

“Polis akan meneruskan operasi ini sepanjang Ramadan dengan mengeluarkan saman dan menyita kenderaan yang melakukan kesalahan lalu lintas,” katanya hari ini.

Habibi berkata, tindakan saman POL 257 dan POL 170 dikeluarkan kerana kesalahan menyumbang kepada kadar kemalangan jalan raya dan kesesakan lalu lintas bagi semua jenis kenderaan dengan kadar kompaun RM300.

Beliau berkata, kenderaan yang melakukan kesalahan itu juga boleh disita dan ditahan lima hari mengikut Seksyen 60 Akta Pengangkutan Jalan 1987.

Sehubungan itu, Habibi menasihati pengguna jalan raya mematuhi undang-undang dan memberi kerjasama bagi memastikan aliran lalu lintas di kawasan tumpuan bergerak lancar. – Harian Metro


Jabatan Meteorologi Keluar Nasihat Taufan

KUALA LUMPUR, 17 April : Jabatan Meteorologi Malaysia (MetMalaysia) mengeluarkan nasihat taufan (SURIGAE) yang berada di kedudukan 1,412 kilometer (km) ke timur laut Sandakan, Sabah.

Dalam kenyataan hari ini, MetMalaysia memaklumkan kedudukan taufan itu kira-kira 477 km ke timur laut Tacloban, Filipina.

Jabatan itu turut memaklumkan berdasarkan pencerapan pada 8 malam ini, angin taufan tersebut bergerak ke arah barat laut dengan kelajuan 20 km sejam (km/j), manakala kelajuan angin boleh mencapai maksimum 203 km/j.

MetMalaysia bagaimanapun memaklumkan taufan itu tidak memberikan kesan signifikan terhadap Malaysia. – BERNAMA


‘Saya Tak Letak Jawatan Kerana Tiada Siapa Pun Dapat Buktikan Majoriti’

PUTRAJAYA: Perdana Menteri, Tan Sri Muhyiddin Yassin berkata dia tidak meletakkan jawatan kerana tiada seorang pun dapat membuktikan mempunyai majoriti cukup untuk menjadi perdana menteri baru.

“Saya memikirkan dalam keadaan tiada seorang pun ahli Dewan Rakyat lain yang mendapat sokongan majoriti pada masa ini, perdana menteri yang baharu tidak boleh dilantik menurut perlembagaan.

“Apabila perdana menteri tidak boleh dilantik, maka kabinet pun tidak boleh dilantik dan kerajaan baharu tidak dapat dibentuk,” katanya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


(VIDEO) Mayat Wanita Terbaring Ditemui Di Tepi Bangunan Pusat Beli Belah Di Penampang

PENAMPANG: Pengunjung sebuah pusat beli belah di Penampang digemparkan dengan penemuan mayat wanita dalam keadaan terbaring di lorong belakang bangunan berkenaan pada malam ini.

Mayat wanita berusia 33 tahun itu ditemui orang awam sebelum memaklumkan kejadian itu kepada polis pada 7.18 malam.

Ketua Polis Daerah Penampang Deputi Superintendan Mohd Haris Ibrahim berkata, sebaik menerima maklumat daripada orang awam, sepasukan polis bergegas ke lokasi kejadian untuk pemeriksaan.

“Siasatan awal mendapati seorang wanita ditemui dalam keadaan terbaring dan disahkan meninggal dunia oleh petugas perubatan yang ke tempat kejadian.

“Punca kematian belum dikenal pasti dan mangsa bukan terjatuh dari bangunan kerana pemeriksaan awal mendapati tiada kesan kecederaan teruk atau mangsa mengalami patah tulang.

“Bagaimanapun, mayat itu sudah dihantar ke Hospital Queen Elizabeth I (HQE I) Kota Kinabalu untuk siasatan lanjut,” katanya ketika dihubungi.

Mohd Haris berkata, pihaknya percaya mangsa adalah warga asing dan kes itu diklasifikasikan sebagai mati mengejut. – Harian Metro


China Sahkan Virus Koronavirus Mudah Berjangkit Antara Manusia

Ketua pasukan pakar kerajaan China mengatakan jangkitan manusia ke manusia telah disahkan dalam wabak coronavirus baharu.

Media menyatakan pada hari Isnin bahawa ketua pasukan Suruhanjaya Kesihatan Negara berkata dua orang di selatan China dijangkiti penyakit daripada anggota keluarga.

Zhong Nanshan, saintis terkenal di suruhanjaya kesihatan negara yang membantu mendedahkan skala 2003 Sindrom Pernafasan Akut Teruk (SARS) 2003, berkata jangkitan manusia ke manusia adalah ‘afirmatif’, kata penyiar negeri CCTV.

‘Pada masa ini, ia boleh dikatakan bahawa terdapat fenomena penularan manusia ke manusia,’ katanya dalam temu bual dengan CCTV.

Semalam, pemangku ketua unit penyakit baharu Pertubuhan Kesihatan Sedunia, Maria Van Kerkhove berkata, transmisi virus antara manusia kepada manusia adalah terhad tetapi wabak itu masih boleh merebak dengan pantas.

Jenis virus pneumonia yang masih tidak diketahui itu dilaporkan dikesan di Wuhan pada awal Januari.

Individu yang dijangkiti dilaporkan menunjukkan simptom penyakit radang paru-paru dan penyakit pernafasan akut yang lain.

Ia mencetuskan kebimbangan kemungkinan kemunculan SARS, wabak yang meragut lebih 600 nyawa di China sepanjang 2002 hingga 2003.

Minggu lalu, wabak itu disahkan sebagai sejenis koronavirus baharu.

Pada Sabtu, China mengesahkan kematian pertama di Wuhan.


Covid-19 Di Malaysia Diramal Teruk, 20,000 Kes Harian Pada Mac

SHAH ALAM : Kes Covid-19 di Malaysia diramalkan meningkat sehingga 20,000 jangkitan setiap hari bermula 3 Mac tahun ini.

Ketua Pengarah Kesihatan, Tan Sri Dr Noor Hisham Abdullah berkata, Institut Metrik dan Penilaian Kesihatan (IHME), Amerika Syarikat mengunjurkan kes harian baharu akan mencecah 20,000 jangkitan.

Sehubungan itu, beliau menyeru kepada rakyat Malaysia untuk bersama-sama menurunkan angka jangkitan yang diramalkan.

“Mari kita tunjukkan bahawa kita dapat menurunkan angka yang diramalkan oleh IHME seperti yang kita lakukan dengan ramalan JP Morgan untuk pertengahan April 2020.

“Mari kita bersatu dalam menewaskan virus ini dan mengetepikan perbezaan dan kepentingan diri kita, terus fokus untuk memerangi perang ini dan melakukan yang terbaik untuk negara.

“Bersama-sama kita rakyat Malaysia dapat wujudkan yang mustahil dan lindungi orang yang lemah dan tersayang,” katanya dalam satu kenyataan di Facebook beliau pada Khamis.

Pada April 2020, agensi penyelidikan JP Morgan meramalkan angka positif Covid-19 di Malaysia mengunjur meningkat kepada 6,300 kes pada pertengahan bulan itu.

Bagaimanapun, jangkaan itu ternyata meleset apabila hanya sekitar 4,000 kes dicatatkan di Malaysia pada bulan itu. – SINAR

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


2,881 Kes Positif Baharu Covid-19, 15 Kematian Hari Ini

PUTRAJAYA: Kementerian Kesihatan melaporkan 2,881 kes baharu Covid-19 dan 15 kematian, manakala 2,462 pesakit pulih.

Ini menyaksikan 380,442 daripada 411,594 pesakit Covid-19 sudah pulih, manakala 1,521 kematian dicatatkan setakat ini.

Ketua Pengarah Kesihatan, Dr Noor Hisham Abdullah berkata, seramai 29,631 pesakit sedang dirawat di seluruh negara, dengan 176 daripada 337 pesakit di unit rawatan rapi memerlukan bantuan pernafasan.

Daripada jumlah kes baharu itu, 16 ialah kes import dan 2,865 kes penularan tempatan yang terdiri daripada 2,609 warganegara serta 256 warga asing.

Katanya, Selangor mencatatkan jangkitan tertinggi dengan 759 kes.

“Daripada jumlah ini, 522 kes (68.8%) daripada kluster dan saringan kontak rapat.” katanya dalam kenyataan.

Ia diikuti Sarawak (445), Kelantan (442), Kuala Lumpur (315), Johor (310), Pulau Pinang (133), Kedah (111), Negeri Sembilan (89), Sabah (64), Perak (64), Melaka (54), Pahang (47), Terengganu (42), Labuan (tiga) dan Putrajaya (tiga).

Perlis ialah satu-satunya negeri yang tidak melaporkan kes baharu.

Noor Hisham berkata, lima kematian dilaporkan di Selangor, masing-masing dua di Kuala Lumpur, Sarawak dan Pulau Pinang serta masing-masing satu kematian di Sabah, Terengganu, Kelantan serta Negeri Sembilan.

Katanya, semua kematian itu membabitkan warganegara berusia 35 hingga 87 tahun, dengan semua kecuali seorang mempunyai latar belakang penyakit seperti kencing manis, darah tinggi dan buah pinggang kronik.


Porsche Terbakar Selepas Terbabas Ke Gaung Di Beaufort

KOTA KINABALU: Seorang pemandu terselamat, selepas kereta mewahnya terbabas ke gaung dan terbakar di Jalan Bypass Bukit Bendera, Beaufort, Sabah tengah malam tadi.

Jurucakap Pusat Gerakan Operasi Jabatan Bomba dan Penyelamat Sabah berkata, 10 anggota bersama jentera dan Unit Bantuan Perkhidmatan Kecemasan (ERMS) bergegas ke lokasi kejadian, selepas pihaknya menerima panggilan pada 12.04 tengah malam.

“Sebaik tiba, anggota bomba mendapati sebuah kereta Porsche Panamera terbakar sepenuhnya.

“Kejadian dipercayai berpunca daripada kemalangan terbabas sendiri dan terjatuh ke gaung setinggi 3m,” katanya dalam kenyataan.

Menurutnya, pemandu berusia 37 tahun itu hanya cedera ringan dan dihantar ke hospital oleh orang awam sebelum bomba tiba di tempat kejadian.

“Api berjaya dikawal pada 12.15 tengah malam sebelum tamat sepenuhnya 25 minit selepas itu.”

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PRK Sandakan: UMNO, MCA Sabah sokong kempen pembangkang mesra BN

SANDAKAN: Parti komponen Barisan Nasional (BN) di Sabah akan menyokong kempen mana-mana parti dari blok pembangkang pada Pilihan Raya Kecil (PRK) Parlimen Sandakan, 11 Mei ini.

Pengerusi UMNO Sabah, Datuk Seri Bung Moktar Radin, berkata pihaknya terbuka kepada mana-mana parti blok pembangkang yang serius termasuk Parti Bersatu Sabah (PBS) jika mahu mendapatkan bantuan UMNO.

Katanya, meskipun tiada sebarang pakatan dibuat antara UMNO dan PBS ketika ini, namun pihaknya bersedia menghulurkan bantuan untuk memenangkan calon pembangkang pada PRK itu.

“Kita sudah bersedia sejak selepas PRK Parlimen Sandakan diumumkan. Sehingga semalam, anggota kita bekerja untuk merekrut jentera dan untuk kawasan Sandakan saja, kita kenal pasti ada antara 7,000 hingga 8,000 ahli UMNO.

“Jika ada (parti pembangkang) yang serius dan datang berjumpa, kita sedia beri kerjasama untuk gerakkan jentera bantu kempen mereka,” katanya ketika dihubungi di sini, hari ini.

Sementara itu, Pengerusi MCA Sabah, Lee Wan Tung, berkata parti itu akan memberi kerjasama dan sokongan penuh terhadap parti pembangkang mesra BN untuk memastikan kemenangan calon pada PRK itu.

“Kita (MCA Sabah) tidak akan letakkan calon, namun akan sokong parti pembangkang yang mesra BN,” katanya.

Semalam, Pemangku Pengerusi BN, Datuk Seri Mohamad Hasan mengumumkan BN tidak akan meletakkan calon untuk bertanding pada PRK itu.

Mohamad berkata, keputusan itu dibuat kerana BN belum bersedia menyertai mana-mana PRK di Sabah selepas kehilangan negeri berkenaan dalam Pilihan Raya Umum Ke-14 (PRU-14) yang lalu, bagaimanapun sedia menyokong mana-mana parti pembangkang lain mesra BN.

Sehingga hari ini, hanya PBS mengesahkan akan bertanding pada PRK itu, manakala parti pembangkang tempatan yang lain termasuk Parti Solidariti Tanah Airku (STAR) memutuskan untuk tidak bertanding, sebaliknya hanya memberi sokongan kepada calon PBS.

Tiga calon Bebas juga sudah mengumumkan untuk bertanding iaitu peniaga, Chia Siew Yung; bekas pembantu tadbir Pusat Khidmat Parlimen Sandakan, Sulaiman Samat dan bekas pengasas Parti Amanah Negara (AMANAH) Sabah, Hamzah Abdullah.

DAP pula dijangka akan mengumumkan calon Khamis ini dalam sidang media yang bakal dihadiri Ketua Menteri Sabah, Datuk Seri Mohd Shafie Apdal dan Setiausaha Agung DAP, Lim Guan Eng. – Berita Harian


Tiada Laporan Kematian Berkaitan Vaksin Setakat Ini

KUALA LUMPUR: Sebanyak 0.04 peratus daripada 1,000 dos vaksin diberikan menerusi Program Imunisasi Covid-19 Kebangsaan (PICK) mengalami kesan sampingan susulan imunisasi (AEFI) yang serius.

Menteri Kesihatan Khairy Jamaluddin berkata, tiada laporan kematian yang dikaitkan dengan pengambilan vaksin setakat hari ini.

“Tiada satu pun kes kematian yang menunjukkan kaitan langsung dengan vaksinasi.

“Kita melaksanakan pemantauan yang rapi terhadap kes AEFI untuk memastikan vaksin yang kita bagi ini selamat, tidak mengundang kemudaratan daripada kesan sampingan yang serius,” katanya dalam sidang media perkembangan Covid-19 di Putrajaya hari ini.

Menurutnya, sejak PICK bermula pada 24 Februari sehingga 30 Ogos lalu, sebanyak 34.6 juta vaksin dos sudah diberi dan pihaknya menerima maklum balas dalam MySejahtera menerusi seksyen kawalan kendiri.

“Daripada jumlah itu, sebanyak 20.7 tindak balas untuk setiap 1,000 dos yang diterima melalui aplikasi MySejahtera untuk reaksi kecil yang direkodkan.

“Sakit di tempat suntikan dan sakit kepala adalah sebahagian besar laporan diterima dalam kalangan penerima vaksin,” katanya.

Menurutnya, melalui sistem pelaporan Bahagian Regulatori Farmasi Negara (NPRA) AEFI yang ada, kadar keseluruhan pelaporan yang diterima adalah 0.53 setiap 1,000 dos.

“Daripada jumlah ini, 0.04 per 1,000 dos laporan dikategorikan sebagai AEFI serius.

“Sebahagian kes yang serius hanya memerlukan masa yang singkat dimasukkan ke hospital untuk pemerhatian dan rawatan,” katanya.

Bagaimanapun, Khairy berkata, bagi melegakan hati rakyat Malaysia, beliau sudah berbincang dengan Ketua Pengarah Kesihatan Tan Sri Dr Noor Hisham Abdullah untuk mengeluarkan data lengkap mengenai AEFI minggu depan.

Beliau juga mengulang pendirian KKM akan membekalkan lebih banyak data terperinci berkaitan Covid-19 kepada umum bermula minggu hadapan bagi meningkatkan lagi ketelusan kementerian itu dalam pemberian maklumat.

“Data berkenaan akan disiarkan secara terbuka supaya orang ramai dapat melihat lebih banyak data berbanding yang dibekalkan KKM ketika ini.

“Saya sudah buat ketetapan supaya budaya kerja di KKM selepas ini lebih kepada ketelusan supaya soal kepercayaan kepada kerajaan dan maklum balas KKM kepada pandemik ini, tiada lagi tuduhan kerahsiaan atau tembok maklumat yang tidak dapat diperoleh dari kerajaan,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Langgar SOP PKPB, 36 Dikompaun Kerana Berhibur Di Penampang

PENAMPANG: Seramai 36 individu termasuk seorang penjaga premis dikompaun selepas didapati leka berhibur sehingga melanggar prosedur operasi standard (SOP) Covid-19, Perintah Kawalan Pergerakan Bersyarat (PKPB), di sebuah premis hiburan, di sini, malam tadi.

Operasi bersepadu bermula jam 1 pagi yang diketuai Ketua Polis Daerah Penampang, Deputi Superintendan Mohd Haris Ibrahim bersama pegawai dan anggota bagi mengesan sebarang aktiviti perlanggaran SOP dalam usaha memutuskan rantaian penularan Covid-19 di daerah ini.

Mohd Haris berkata, hasil pemantauan di pusat hiburan berkenaan mendapati, seramai 22 lelaki dan 14 wanita berkumpul tanpa menjaga penjarakan fizikal.

Katanya, kebanyakan individu yang diperiksa turut didapati tidak mengimbas kod QR MySejahtera di premis berkenaan.

“Ia jelas membuktikan pelanggaran SOP mengikut Peraturan-Peraturan Pencegahan Dan Pengawalan Penyakit Berjangkit (PPPPB) 2021, iaitu Peraturan 3 Dalam Jadual Aktiviti Terlarang.

“Semua individu yang berusia 21 hingga 44 tahun terbabit masing-masing dikompaun sebanyak RM5,000 setiap seorang manakala pemilik premis pula dikenakan kompaun sebanyak RM25,000,” katanya ketika ditemui, hari ini.

Mohd Haris berkata, operasi kali ini sekali gus mencatat jumlah kompaun tertinggi semenjak pelaksanaan PKPB yang dikuatkuasakan bermula pada 24 Mei lalu.

Katanya, pihak polis tidak akan berkompromi kepada mana-mana pemilik premis hiburan atau individu yang ingkar dengan SOP Covid-19 yang ditetapkan.

“Peningkatan semasa kes positif di daerah ini adalah ditahap yang membimbangkan, oleh yang demikian, pihak polis menggesa orang ramai supaya sentiasa patuh dengan SOP yang ditetapkan supaya rantaian wabak Covid-19 dapat diputuskan segera,” katanya. – HMetro


Pelajar Sabah Johan Pertandingan Menulis Lagu Antarabangsa

KENINGAU: Pelajar jurusan pembuatan kek dan pastri KV Keningau, Nur Adibah Mohammad Kifli, telah memenangi tempat pertama pertandingan menulis lagu Never Such Innocence 2020/2021 anjuran persatuan kebajian yang berpusat di Britain.

Keputusan tersebut yang diumumkan secara rasmi pada 30 April 2021 menyenaraikan Nur Adibah sebagai juara bagi kategori penulisan lagu bagi lingkungan umur 16-18 tahun.

Tempat kedua dimenangi oleh Liziane Baltazar dari Brazil dan tempat ketiga diduduki oleh Clintin Ambeno berasal dari Cyprus. Selain dari penulisan lagu, terdapat tiga kategori yang turut dipertandingkan iaitu menulis ucapan, menulis puisi serta hasil seni lukisan.

Tema bagi pertandingan tersebut adalah suara konflik yang tidak didengari: kisah dari merata dunia. Senarai pemenang bolehlah dirujuk di laman sesawang penganjur https://www.neversuchinnocence.com/2020-21-winners

Nur Adibah telah menulis lagu bertajuk Free Me (bebaskan saya) yang merupakan luahan perasaannya yang sering tertekan apabila dia membandingkan dirinya dengan yang lain dalam memenuhi kehendak masyarakat.

Adibah menulis lirik tersebut dan menggubahnya menjadi lagu dengan melodi tersendiri. Nur Adibah yang mencintai seni penulisan dan visual juga pernah menyertai pertandingan menulis komik peringkat kebangsaan dan pertandingan melakar kartun peringkat global.

Dia juga giat menulis puisi dan berusaha untuk menerbitkan hasil karyanya dalam majalah sastera.

Selain sijil kemenangan, salah satu ganjaran pertandingan tersebut yang dimenanginya merupakan jemputan untuk menghadiri bengkel menulis lagu dalam talian yang akan dikendalikan oleh finalis pertandingan The Voice di United Kingdom, Bethzienna Williams.

Pengarah KV Keningau, Johari @ Jaibet Bin Sabin, memuji penglibatan pelajar ini dalam pertandingan menulis lagu yang membuktikan bakat terpendam para pelajar dalam pelbagai bidang khususnya bidang seni yang wajar diterokai dan diperkembangkan melalui aktiviti-aktiviti sekolah.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Remaja Bunuh Diri Selepas Kerap Dibuli 2 Rakannya, Kerana Enggan Sertai Geng Rahsia

Seorang remaja berusia 17 tahun mengambil keputusan untuk membunuh diri pada 2 Mac lalu kerana tidak tahan dibuli oleh dua rakan sekelasnya.

Mangsa dilaporkan terjun dari tingkat empat bangunan kedai di Kulai, Johor.

Lapor China Press, upacara pengebumian mangsa, Jun, dilakukan di Johor yang juga dihadiri oleh rakan-rakannya.

Dua remaja yang membuli mangsa turut hadir bersama ibu bapa mereka dan memohon maaf kepada keluarga mnagsa.

Ketika mereka berkumpul di keranda mendiang Jun, ibu mangsa bertanya kepada dua remaja itu, “Kalau anak kamu yang terjun, apa yang kamu nak buat? Anak saya tiada pilihan dan terus terjun.”

Bapa Jun berkata, dia maafkan dua remaja terbabit sekiranya mereka benar-benar menyesal. Tetapi lelaki itu nyaris hilang pertimbangan dan sempat ditenangkan oleh keluarganya.

Sementara itu, saudara mara Jun mengelilingi dua pembuli itu dan menjerit serta menyalah ibu bapa yang tidak mendidik anak-anak dengan baik. Dalam situasi itu, ibu bapa pembuli tidak dapat berkata apa-apa.

Ibu mangsa berkata, Jun sebelum itu tidak menunjukkan sebarang tanda-tanda depresi dan dia tidak tahu anaknya dibuli di sekolah.

Dia hanya mengetahui kejadian itu selepas dimaklumkan oleh rakan sekelas anaknya.

Difahamkan, Jun selalu mengadu kepada rakan-rakannya dalam group chat di mana kad tunai miliknya untuk digunakan di kafeteria selalu dicuri dan beg sekolahnya selalu dikotori dengan sos cili.

Malah dia kerap dimarahi dengan kata-kata kesat oleh dua pembuli tu.

“Anak saya mula membawa bekal ke sekolah. Saya pada mulanya tak faham dan menyangka mungkin dia mahu mengurangkan berat badan,” katanya.

Salah seorang rakan sekelas Jun berkata, mangsa sebelum ini kerap dibuli kerana dia enggan menyertai geng rahsia mereka.

“Jun beritahu saya pada hari kejadian bahawa itu merupakan kali terakhir saya bermain bola keranjang dengan dia. Tapi saya tak fikir apa-apa mencurigakan,” katanya.

Sumber: China Press, World of Buzz


Maritim Tawau Rampas 32 Kilogram Syabu Bernilai RM1.76 Juta

TAWAU: Agensi Penguatkuasaan Maritim Malaysia (Maritim Malaysia) Zon MaritimTawau merampas lebih 32 kilogram dadah dipercayai jenis methamphetamine atau syabu bernilai kira-kira RM 1.76 juta yang dibuang ke laut dalam aksi kejar mengejar di perairan Inderasabah, di sini semalam.

Pengarah Zon Maritim Tawau, Kepten Maritim Shahrizan Raman berkata, semasa rondaan OpSejahtera, bot ronda Maritim Malaysia telah mengesan sebuah bot laju dalam keadaan bergelap dan mencurigakan di kawasan sekitar 0.2 batu nautika selatan Indrasabah, kira-kira11.30 malam.

Semasa dihampiri, bot terbabit bertindak memecut laju menuju ke arah muara Sungai Inderasabah dalam usaha untuk melarikan diri.

“Ketika proses kejar-mengejar, juragan bot bertindak membuang sesuatu objek keluar dari bot.

“Usaha menghentikan bot dan suspek gagal apabila tekong bot bertindak memecut laju ke arah kawasan paya bakau dan perairan cetek bagi meloloskan diri daripada ditahan,” katanya dalam satu kenyataan hari ini.

Shahrizan berkata pencarian di lokasi menemukan sebuah beg berisi 32 paket bungkusan dengan label teh cina ‘Guan Ying Wang’ yang mengandungi hablur kristal disyaki dadah jenis methamphetamine atau syabu dengan anggaran berat satu kilogram setiap satu paket dengan jumlah keseluruhan melebihi 32 kilogram.

Kesemua hasil rampasan dibawa ke Jeti Zon Maritim Tawau untuk tindakan selanjutnya.

Katanya, keseluruhan nilai rampasan dianggarkan RM 1.76 juta. Kes disiasat mengikut Akta Dadah Berbahaya 1952.

Siasatan lanjut akan dilakukan bagi mengesan sindiket atau dalang yang terlibat dengan kegiatan ini.

“Maritim Malaysia akan terus memperkasakan tugas penguatkuasaan bagi membanteras aktiviti-aktiviti yang menyalahi undang-undang di Zon Maritim Malaysia khususnya di perairan Zon Selamat Timur Sabah (ESSZONE).

“Salurkan sebarang salah laku jenayah di sekitar perairan Tawau ke talian Pusat Operasi Zon Maritim Tawau 089-752116 atau melalui talian kecemasan MERS 999,” katanya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Amri Yahyah Sandaran Utama Sabah FC

KOTA KINABALU: Ketua pasukan Sabah Football FC (FC), Rawilson Batuil akui kehadiran Amri Yahyah ke dalam pasukan itu banyak membantu mereka dari segi permainan.

Katanya, walaupun berperanan sebagai kapten skuad Badak, dia tetap mempunyai rasa hormat tinggi kepada Amri malah mengharapkan bekas pemain kebangsaan itu menurunkan segala ilmu kepada pemain-pemain muda termasuk dia sendiri.

“Dia seorang pemain yang sangat berpengalaman malah mempunyai nama besar dalam kancah bola sepak negara dan pastinya kami mengharapkan tunjuk ajar beliau.

“Selain itu, kami masih yakin dia masih boleh melakukan impak dalam pasukan walaupun dianggap sudah berusia, dia bekerja keras pada setiap sesi latihan,” katanya ketika dihubungi, hari ini.

Sementara itu, Rawilson berharap Sabah FC akan dapat mencapai kedudukan lebih baik berbanding musim lalu.

Katanya, dengan kehadiran beberapa muka baharu termasuk pemain import, dia yakin skuad kendalian Kurniawan Dwi Yulianto itu mampu memberi saingan sengit kepada pasukan lain.

“Persiapan kami musim ini juga lebih baik berbanding tahun lalu termasuk dapat mengadakan perlawanan persahabatan dan lagi pun musim lalu kami hanya beraksi 10 perlawanan dalam Liga Super.

“Saya rasa kami mampu membuat lebih baik, saya harap mungkin boleh dapat ‘top 5’, apapun kami janji akan memberi aksi terbaik dalam setiap perlawanan,” katanya.

Dalam pada itu, Rawilson berkata, dia dan rakan-rakan sudah bersedia untuk bertemu Melaka United di Stadium Hang Jebat, Sabtu ini.

Katanya, walaupun mungkin hanya beraksi dengan seorang pemain import, dia akan pastikan semua pemain akan berjuang habis-habisan pada perlawanan itu.

“Mungkin semua pemain tempatan (beraksi menentang Melaka United) dan hanya seorang import iaitu Park (Taesu).

“Apa pun kami akan berjuang habis-habisan dan mudah-mudahan kami akan dapat mencuri mata dari gelanggang lawan,” katanya. – HMetro


Dua Wanita Dalang Pengedaran Dadah Ditahan Di Inanam

KOTA KINABALU: Polis berjaya menahan dua wanita yang menjadi dalang kepada sindiket pengedaran dadah di sekitar Inanam dalam satu operasi terancang di sini.

Ketua Polis Daerah Kota Kinabalu Asisten Komisioner Habibi Majinji berkata, kedua-dua suspek berumur 20 dan 29 tahun ditahan di sebuah premis perniagaan di Pekan Inanam.

“Semasa penahanan suspek, polis turut merampas 6.21 gram syabu bernilai RM621 yang disembunyikan di dalam 24 keratan penyedut minuman yang disimpan berdekatan dengan lokasi penahanan suspek,” katanya.

Beliau berkata, hasil siasatan mendapati kedua-dua suspek menjadi dalang kepada sindiket pengedaran dadah di sekitar Inanam dan modus operandi yang digunakan suspek adalah dengan menjadi orang pengantara bagi mendapatkan wang.

“Suspek sebagai orang tengah dengan mendapatkan bekalan daripada sindiket dadah sebelum mengedarkannya kepada pembeli di sekitar kawasan ini.

“Suspek kini ditahan reman dan kes disiasat mengikut Seksyen 39(A)1 Akta Dadah Berbahaya 1952,” katanya.

Beliau turut menegaskan usaha membanteras gejala dadah akan diperhebat dari semasa ke semasa demi kesejahteraan serta keamanan penduduk di daerah ini.- Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Dua Lelaki Pala’u Ditahan Cuba Seludup 400 Liter Petrol

SEMPORNA: Dua lelaki suku Palauh ditahan Pasukan Polis Marin (PPM) selepas dikesan cuba menyeludup keluar 400 liter petrol melalui kawasan perairan Ambo-Ambo, dekat sini, semalam.

Kedua-dua suspek ditahan susulan maklumat dan risikan dijalankan Unit Risikan Marin (URM) yang mengesan sebuah perahu dalam keadaan mencurigakan di kawasan berkenaan pada kira-kira jam 6.30 petang.

Komander PPM Wilayah Empat Sabah, Asisten Komisioner Mohd Pajeri Ali, berkata pemeriksaan awal mendapati perahu terbabit dikendalikan seorang juragan bersama pembantunya masing-masing berumur 35 dan 25 tahun.

Katanya, pemeriksaan lanjut dalam ruangan perahu itu menemui kira-kira 400 liter petrol yang diisi dalam 12 tong jerikin pelbagai saiz.

“Juragan bersama pembantu gagal mengemukakan sebarang dokumen pengenalan diri (secara lisan mengaku dari suku Palauh) selain mengaku membawa barang kawalan berkenaan tanpa kebenaran daripada Kementerian Perdagangan Dalam Negeri dan Hal Ehwal Pengguna (KPDNHEP),” katanya dalam kenyataan, di sini, hari ini.

Mohd Pajeri berkata, kedua-dua suspek bersama barang rampasan yang bernilai RM14,223.68 dibawa ke pangkalan Markas Operasi PPM Semporna untuk tindakan selanjutnya.

“Kes disiasat mengikut Seksyen 21 Akta Kawasan Bekalan 1961 yang dibaca bersama Peraturan-Peraturan Kawalan Bekalan dan jika sabit kesalahan boleh didenda RM1 juta seorang selain hukuman penjara tiga tahun atau kedua-duanya sekali,” katanya.


Pemilihan PKR Cabang Keningau kecoh

KENINGAU: Pemilihan Cabang PKR Keningau hari ini kecoh apabila penyokong seorang calon yang bertanding jawatan Ketua Cabang itu bertindak menceroboh pusat pemilihan selepas pusat berkenaan ditutup pada 4 petang tadi.

Difahamkan, kumpulan berkenaan tidak berpuas hati apabila proses pengundian di Balai Raya Kampung Marampong itu ditutup walaupun masih ramai anggota parti yang belum mengundi.

Dalam kejadian itu, kumpulan yang tidak berpuas hati itu bertindak memecahkan pintu dan dinding balai raya berkenaan, selain membaling kerusi dalam pusat pengundian itu.

Pasukan Simpanan Persekutuan (FRU) tiba untuk meleraikan kekecohan tersebut.

Tiada kecederaan dilaporkan berikutan kekecohan selama 15 minit itu, namun banyak kerusi rosak selain kerosakan teruk pada pintu balai raya berkenaan.

Calon yang bertanding untuk Ketua Cabang PKR Keningau terdiri daripada Johari Tahir (penyandang jawatan), Datuk Dr Sangkar Rasam dan Haslina Abin Kassim.

Difahamkan, terdapat 6,000 pengundi bagi pemilihan parti itu di Keningau, namun hanya 30 peratus yang keluar mengundi.

Ketika berita ini ditulis, pasukan keselamatan masih berkawal di kawasan balai raya, sementara ramai pengundi sudah meninggalkan tempat berkenaan. – BERNAMA


Tolak Panggilan Harimau Malaya, Rizal Ghazali Dalam ‘Bahaya’?

KUALA LUMPUR: Persatuan Bolasepak Malaysia (FAM) mengambil pendekatan tunggu dan lihat susulan tindakan pemain Sabah FC, Rizal Ghazali menolak pelawaan menyertai kem latihan pusat skuad Harimau Malaya.

Setiausaha Agung FAM Mohd Saifuddin Abu Bakar berkata, ia berikutan latihan skuad Harimau Malaya tersebut diadakan luar dari tarikh Kalendar Perlawanan Antarabangsa FIFA dengan tiada sebarang tindakan boleh diambil terhadap pemain pertahanan itu.

“Kita hanya boleh mengambil tindakan jika beliau tidak menghadiri latihan kebangsaan pada tarikh FIFA tersebut, jadi apa yang boleh dilakukan hanyalah menunggu sampai tarikh tersebut iaitu pada 21 Mac.

“Jika pada tarikh tersebut beliau tidak menghadirkan diri, kita akan bawa perkara ini kepada jawatankuasa tatatertib yang boleh mengambil keputusan dan sebarang tindakan ke atas beliau,” katanya kepada pemberita ketika ditemui di kem latihan pusat skuad Harimau Malaya di Stadium Nasional Bukit Jalil di sini.

Kalendar FIFA bagi bulan ini berlangsung pada 21 hingga 29 Mac ini.

Mohd Saifuddin berkata, pihaknya pada masa sama tidak menerima sebarang surat rasmi menyatakan sebab mengapa Rizal menolak pelawaan untuk turut serta dalam skuad kebangsaan susulan pemakluman dibuat FAM semalam menerusi kenyataan.

“Saya hanya dimaklumkan oleh jurulatih kebangsaan Kim Pan Gon bahawa pemain itu tidak turut serta hadir,” katanya.

Ditanya mengenai bentuk hukuman terhadap pemain yang menolak menyertai skuad kebangsaan, beliau berkata tindakan penggantungan bermain dalam liga domestik selain hukuman denda RM25,000 boleh dikenakan.

Semalam, Pan Gon menerusi kenyataan dikeluarkan FAM memaklumkan pemain pertahanan Negeri Sembilan FC, Ahmad Khuzaimi Piee diumum menyertai kem latihan pusat skuad Harimau Malaya yang bermula semalam menjelang kunjungan ke Singapura minggu depan bagi menghadapi saingan Siri Tiga-Negara FAS 2022.

Ahmad Khuzaimi dipilih bagi menggantikan pemain Johor Darul Ta’zim (JDT) Syahmi Safari yang memohon pengecualian susulan kelahiran bayi kembar tiganya.

Menurut kenyataan itu, Pan Gon memaklumkan perancangan asal adalah bagi menggantikan Syahmi dengan seorang pemain pada posisi sama iaitu bek kanan tetapi pemain Sabah FC Rizal Ghazali menolak pelawaan tersebut. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Wujudkan Skim Pendidikan Untuk Pelajar Daripada Keluarga Miskin Tegar

KUDAT, 15 Mac – Kementerian Pelajaran dan Inovasi Sabah mewujudkan Skim Pendidikan untuk menaja pelajar daripada keluarga miskin tegar untuk melanjutkan pelajaran di institusi kemahiran.

Menterinya Datuk Dr Yusof Yacob berkata menerusi skim itu, pelajar terpilih tanpa mengambil kira kelulusan akan dihantar menjalani kursus dan latihan di institusi kemahiran yang layak mereka sertai.

Katanya skim ini akan dimulakan pada tahun ini sebagai usaha kerajaan negeri Sabah membantu pelajar daripada keluarga miskin tegar memperoleh pekerjaan dan seterusnya meraih pendapatan.

“Ini merupakan peranan di bawah kementerian saya untuk mempercepatkan proses mengeluarkan rakyat miskin tegar di negeri ini menerusi pelajaran,” katanya ketika ditemui pemberita selepas Program Titian Kasih dan penyerahan sumbangan Majlis Amanah Rakyat (Mara) dan Yayasan Pelajaran Mara (YPM) kepada murid Sekolah Kebangsaan Karakit di Pulau Banggi dekat sini, hari ini.

Hadir sama, Pembantu Menteri Pelajaran dan Inovasi Sabah yang juga Anggota Dewan Undangan Negeri Banggi Mohammad Mohamarin, Ketua Pegawai Eksekutif YPM Zakariah Mat Sam dan Pengarah Mara Sabah Suhaimi Zainuddin.

Yusof yang juga Adun Sindumin berkata di bawah skim itu, kementeriannya memperuntukkan RM5 juta dengan sasaran 200 pelajar setiap tahun.

Katanya kementeriannya juga telah mengenal pasti beberapa institusi kemahiran yang sesuai di negara ini untuk menghantar pelajar terpilih di bawah skim itu.

Dalam pada itu, beliau berkata kementeriannya juga membantu pelajar yang memperoleh keputusan cemerlang Sijil Peperiksaan Malaysia (SPM) dan Sijil Tinggi Peperiksaan Malaysia (STPM) di negeri ini untuk mendapatkan biasiswa melanjutkan pelajaran.

Katanya biasiswa tersebut yang ditawarkan oleh Mara, Yayasan Sabah dan Petronas bagi memberi peluang pelajar cemerlang melanjutkan pelajaran dengan sasaran di 20 universiti terbaik di dunia.

Mengenai pencapaian keputusan SPM negeri ini, beliau berkata biarpun ada peningkatan sebanyak 0.08 peratus tetapi dari segi pencapaian keseluruhan masih ada ruang perlu diperbaiki.

Menurutnya kementeriannya sedar isu setempat membabitkan infrastruktur dan kemudahan pembelajaran memberikan impak terhadap keputusan peperiksaan di peringkat sekolah rendah dan menengah di negeri ini.


Beg Berkembung Bongkar Kegiatan Wanita Mencuri 44 Pakaian

KOTA KINABALU: Tingka laku seorang wanita yang keluar dengan membawa beg berisi di beberapa premis di pusat beli-belah terkemuka di Jalan Tun Fuad Stephens, di sini membongkar kegiatan suspek mencuri 44 pakaian bernilai RM1,618.

Wanita berusia 29 tahun yang beralamat di Semporna, ditahan pengawal keselamatan di pusat beli-belah berkenaan sebelum diserahkan kepada pihak polis, jam 5.31 petang kelmarin.

Ketika kejadian, pekerja di salah sebuah premis menjual baju berjenama curiga apabila suspek yang sebelum ini masuk hanya membawa beg plastik tanpa isi.

Bagaimanapun ketika suspek keluar dari premis berkenaan, beg plastik itu berisi dengan pakaian menyebabkan wanita itu ditahan kerana disyaki mencuri.

Pemangku Ketua Polis Daerah Kota Kinabalu, Superintendan Geogre Abd Rakman berkata, pihaknya menerima maklumat daripada pengawal keselamatan yang menahan seorang wanita kerana disyaki mencuri pakaian di salah satu premis di pusat beli-belah berkenaan.

“Hasil pemeriksaan mendapati wanita itu juga turut melakukan kegiatan di tiga premis berlainan yang menjual pakai di pusat beli-belah berkenaan.

“Pemeriksaan lanjut menemui 16 baju dan 28 seluar yang dicuri dari empat premis berlainan dengan nilai rampasan berjumlah RM1,618,” katanya ketika dihubungi, hari ini.

Geogre berkata, motif suspek mencuri pelbagai jenis pakaian itu adalah untuk dijual semula kepada pembeli di kawasan kediaman suspek di kawasan Sepanggar.

“Kes disiasat mengikut Seksyen 380 Kanun Keseksaan kerana mencuri dalam bangunan.

“Jika sabit kesalahan memperuntukan hukuman penjara maksimum 10 tahun serta denda,” katanya. -SabahNewsToday


UMNO Sabah Buka Pintu Penyertaan Kepada Semua

KOTA KINABALU: UMNO Sabah membuka pintu kepada semua bekas pemimpin dan ahli serta individu lain yang ingin menyertai perjuangan parti itu.

Pengarah Komunikasinya, Ghazalie Ansing, berkata UMNO Sabah dari awal lagi berpendirian menerima kemasukan semula ke dalam parti berkenaan.

“UMNO Sabah membuka pintu kepada semua bekas pemimpin atau mana-mana pemimpin yang ingin berjuang bersama UMNO.

“Justeru, tidak timbul soal perlu ada perbincangan Ketua UMNO Sabah bersama ketua bahagian terlebih dahulu sebelum menerima penyertaan bekas pemimpin dan ahli UMNO,” katanya dalam satu kenyataan, hari ini.

Justeru, Ghazalie menyifatkan tindakan Pengerusi Badan Perhubungan UMNO Sabah, Datuk Seri Bung Moktar Radin, sebagai bijak apabila tidak mengamalkan dasar pilih kasih ataupun hanya menerima pemimpin tertentu untuk menyertai parti berkenaan.

“UMNO adalah parti yang inklusif, bukan eksklusif. Oleh itu, kita menerima sesiapa saja rakyat Bumiputera Malaysia yang layak untuk menjadi ahli.

“Dalam politik, perlu ada strategi dan rancangan sekiranya hendak menang, termasuk membuka pintu kepada bekas ahli UMNO yang ingin kembali bersama parti.

“Walaupun UMNO Sabah sudah pulih, penyatuan semua pemimpin dan masyarakat akan menjadi jaminan parti bertambah kuat. Sehubungan itu, UMNO Sabah dijangka menerima kemasukan lebih ramai lagi pemimpin daripada pelbagai parti lain,” katanya.

Dalam pada itu, Ghazalie berkata, UMNO Bahagian Kota Belud juga harus berlapang dada menerima mana-mana pemimpin yang berhasrat menyertai parti berkenaan dan bukan menghalang mereka.

Media sebelum ini melaporkan Bung Moktar sebagai berkata, UMNO Sabah sudah menerima surat permohonan bekas Bendahari UMNO, Datuk Seri Dr Salleh Said Keruak, untuk menyertai semula parti itu.

Bagaimanapun, Ketua UMNO Bahagian Kota Belud, Fadli Juanas, dilaporkan berkata pihaknya berpendirian permohonan mana-mana individu yang telah meninggalkan UMNO perlu dikaji semula dari segala sudut, selain memaklumkan belum menerima sebarang surat permohonan daripada Salleh Said.- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Macam ini pun ada?

TIADA jodoh tidak sepatutnya jadi masalah. Anda boleh kahwin dengan diri sendiri.

Itulah yang diputuskan oleh Jenilyn Rodriguez, seorang aktres selepas gagal menjalin hubungan intim beberapa kali, lapor Mail Online.

Rodriguez, 30, warga kota ‘Big Apple’ tidak lagi percaya dengan sebarang agama dan sebaliknya mahu meletakkan kepercayaan kepada ‘cinta kepada diri sendiri’.

Ketika mencari cincin yang sesuai, Rodriguez berkenan kepada satu cincin buatan tangan dari Iceland dan memutuskan untuk bertunang dengan diri sendiri.

Bulan lalu, Rodriguez memakai gaun berharga £240 (RM1,271) dan mahkota bunga sambil melafazkan ikrar menyintai diri sendiri dalam satu majlis di New York pada jam 3.33 petang.

Majlis berlangsung pada detik itu disaksikan 20 tetamu dan kakaknya, kerana nombor 333 bermaksud cinta sejati, kata Riodriguez.

“Ia satu peringatan supaya sentiasa bersyukur dan kita semua wujud atas suatu keajaiban,” katanya.

Rodriguez kini merancang berbulan madu dengan melancong ke tapak purba Ireland.

Katanya, mengahwini diri sendiri juga mengingatkan dirinya bahawa dia sudah memiliki semuanya dan diri sendiri adalah teman terbaik. – Agensi


Rokok, Minuman Keras Bernilai Lebih Setengah Juta Dirampas Di Tongod

SANDAKAN: Stor di bawah sebuah rumah di Kampung Singah Mata, Tongod di sini, dipercayai menjadi transit pengedaran rokok dan minuman keras seludup sebelum di pasarkan di sekitar daerah ini.

Kegiatan itu terbongkar selepas sebanyak 4,560 karton rokok seludup pelbagai jenama dan 499 karton minuman keras dirampas Pasukan Gerakan Am (PGA) dalam satu serbuan pada 8.10 malam kelmarin.

Pegawai Memerintah Batalion 15 PGA Superintendan Toipi Lamat berkata, serbuan itu dilakukan sepasukan anggota Platun Tiger selepas menerima maklumat hasil risikan yang dijalankan terhadap kegiatan itu.

“Selepas tiba dan membuat pemeriksaan, anggota platun berjaya menemui tiga buah lori kargo berhampiran stor transit barang tidak bercukai terbabit.

“Pemeriksaan lanjut di belakang sebuah lori itu ditemukan kotak coklat berisi rokok seludup sebanyak 4,560 karton.

“Susulan itu, anggota bertugas memeriksa sebuah stor di bawah sebuah rumah di kawasan itu menemukan 499 karton minuman keras,” katanya dalam satu kenyataan hari ini.

Menurutnya, hasil siasatan awal mendapati stor itu dijadikan tempat transit barangan seludup yang dibawa dipercayai dibawa dari arah Kota Kinabalu.

“Rokok seludup dan minuman keras bernilai RM693,108 itu dipercayai untuk dihantar dan dipasarkan di daerah sekitar.

“Semua barangan seludup itu dirampas dan siasatan lanjut akan dijalankan mengikut Akta Kastam 1967,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


8 Lelaki Tempatan Ditahan Terlibat Penyalahgunaan Dadah

PAPAR: Polis berjaya menumpaskan lapan individu yang dipercayai terlibat dalam aktiviti penyalahgunaan dadah dalam beberapa serbuan berasingan di sekitar daerah ini.

Ketua Polis Daerah Papar Deputi Superintendan Batholomew Umpit berkata serbuan pertama berjaya menahan empat lelaki tempatan berumur 30 hingga 40 tahun selepas menunjukkan kelakuan mencurigakan dua hari lalu.

“Hasil siasatan mendapati dua daripada suspek memiliki kira-kira 17.78 gram dadah jenis syabu manakala kesemua suspek positif methapetamine dan amphetamine.

“Dalam serbuan kedua empat lagi individu tempatan berumur 20 hingga 40 tahun berjaya ditahan selepas didapati melakukan kesalahan sama di sini.

“Polis turut merampas 6.31 gram syabu dan kesemua suspek turut terlibat dalam aktiviti penagihan dadah selepas ujian air kencing mereka positif syabu,” katanya.

Batholomew berkata suspek memiliki dadah akan disiasat mengikut Seksyen 39A(1) dan Seksyen 12(2) manakala suspek positif dadah disiasat mengikut Seksyen 15(1)(a) Akta Dadah Berbahaya 1952.

“Kesemua kejayaan tangkapan ini adalah salah satu usaha PDRM, khususnya bagi Ibu Pejabat Polis Daerah (IPD) Papar dalam mengatasi masalah penyalahgunaan dadah, di samping mencegah aktiviti jenayah di daerah ini.

“Saya juga menasihatkan orang ramai yang  mempunyai sebarang maklumat berkaitan dadah di daerah ini agar memaklumkan kepada pihak PDRM iaitu IPD Papar khususnya,” katanya. – Utusan Borneo


‘Berani kahwin, berani daftar’

KUALA LUMPUR: Dewan Rakyat gamat seketika apabila Timbalan Menteri Dalam Negeri, Datuk Mohd Azis Jamman meminta pasangan yang gagal mendaftarkan perkahwinan supaya ‘berani kahwin, berani daftar’.

Ini kerana katanya, kegagalan pasangan mendaftarkan perkahwinan akan menyebabkan anak mereka sukar mendapatkan sijil kelahiran sekali gus menjadikan mereka tidak sah taraf.

“Saya hairan masih ada ibu bapa tidak mendaftarkan perkahwinan, apa yang dimalukan saya pun tidak tahu, sepatutnya berani kahwin beranilah daftarkan perkahwinan, ini macam berani buat takut tanggung,” katanya di Dewan Rakyat, hari ini.

Beliau menjawab soalan tambahan Datuk Ngeh Koo Ham (PH DAP-Beruas), berhubung status kanak-kanak tanpa kewarganegaraan berpunca ibu bapa tidak mendaftarkan perkahwinan mereka.

Terdahulu, Azis berkata anak pasangan bukan warganegara tidak semestinya secara automatik dianggap warganegara walaupun dilahirkan di negara ini.

Bagaimanapun, katanya sehingga kini tiada individu yang direkodkan oleh Jabatan Pendaftaran Negara (JPN) sebagai kanak-kanak tanpa kewarganegaraan.

“JPN hanya merekodkan status seseorang sebagai kewarganegaraan atau bukan warganegara berdasarkan status perkahwinan dan taraf kewarganegaraan ibu bapa mereka sewaktu kelahiran,” katanya.

Mengenai ibu bapa kanak-kanak lewat mendaftar perkahwinan atau ibu kanak-kanak terbabit bukan warganegara, Azis berkata permohonan boleh dikemukakan kepada JPN mengikut Perkara 15A Perlembagaan Persekutuan dan akan dipertimbangkan sekiranya memenuhi syarat dalam Perlembagaan Persekutuan dan undang-undang berkaitan.

“Menjadi tanggungjawab ibu bapa atau penjaga untuk menguruskan dokumen pengenalan diri dan dokumen perjalanan dengan negara asal kanak-kanak bertaraf bukan warganegara, sebelum kanak-kanak itu berusia 21 tahun ke bawah bagi mengelakkan isu keberadaan tidak sah di negara ini,” katanya. – Berita Harian


Kawasan Parkir Pusat Beli Belah Ikea Di Jerman Dijadikan Ruang Solat Aidilfitri

Frankfurt: Sebuah masjid di Wetzlar dekat sini, tampil dengan idea menjadikan tempat letak kenderaan gedung perabot Ikea sebagai lokasi bagi menunaikan solat sunat Aidilfitri.

Pemilihan tapak itu bagi membolehkan jemaah bersolat mengikut penjarakan sosial bagi mengekang penularan Covid-19.

BBC News melaporkan sekitar 800 umat Islam bersolat di tapak terbuka itu pada Ahad lalu, sebagai meraikan Syawal selepas berakhirnya Ramadan.

“Solat ini secara berjemaah membabitkan Muslim di Wetzlar (barat Jerman) ibarat ganjaran buat kami,” kata pengerusi masjid, Kadir Terzi.

Pemerintah Jerman membenarkan masjid dan rumah ibadat dibuka namun, perlu mematuhi peraturan ditetapkan dalam mengekang penyebaran wabak koronavirus.

Menurut Kadir, pihaknya menghubungi Ikea minggu lalu dalam usaha mencari kemudahan alternatif lain bagi membolehkan solat dilaksana mengikut peraturan.

Ketika itu, dia juga tidak berharap menerima maklum balas positif daripada pengurusan gedung perabot berkenaan.

“Namun, pengurusnya langsung tidak keberatan memberi kebenaran dan beritahu ‘ya, awak boleh bersolat di situ’. Saya terkejut dan dalam masa sama sangat gembira,” katanya yang menguruskan perkara itu bersama jawatankuasa masjid.

Gambar jemaah bersolat di tempat letak kenderaan terbabit dikongsi di media sosial dan mendapat reaksi pelbagai masyarakat dunia.- Agensi

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Sabah Tidak Laksana PKPB Esok, Kekal PKP Hingga 12 Mei

KOTA KINABALU: Kerajaan Sabah memutuskan tidak akan melaksanakan Perintah Kawalan Pergerakan Bersyarat (PKPB) dan membuka semula aktiviti dan sektor tertentu pada 4 Mei 2020 (esok) seperti yang telah diumumkan Perdana Menteri Tan Sri Muhyiddin Yassin pada 1 Mei lalu.

Keputusan itu dikeluarkan hari ini melalui satu kenyataan oleh YAB Ketua Menteri Sabah:

1. Kerajaan Negeri pada hari ini memutuskan untuk tidak melaksanakan Perintak Kawalan Pergerakan Bersyarat (PKPB) yang diumumkan pada 01 Mei 2020 dan mengekalkan pelaksanaan Perintah Kawalan Pergerakan (PKP) tahap 4 yang akan berakhir pada 12 Mei 2020.

2. Pendirian ini diambil bagi meneruskan usaha untuk membendung penularan pandemik Covid-19 dan memastikan rakyat tidak terdedah dengan jangkitan virus Covid-19.

3. Saya merayu rakyat untuk terus mematuhi Perintah Kawalan Pergerakan (PKP) tahap 4 yang sedang berkuatkuasa.

Semasa Hari Pekerja pada 1 Mei lalu, Perdana Menteri Tan Sri Muhyiddin Yassin mengumumkan kerajaan akan melaksanakan PKPB dengan sebahagian besar aktiviti ekonomi dan sosial dibenarkan mulai 4 Mei (Isnin).


Perdana Menteri Puas Hati Pencapaian Kerajaan Sabah

KOTA KINABALU: Perdana Menteri berpuas hati dengan tahap pentadbiran negeri di bawah Ketua Menteri, Datuk Hajiji Noor sejak Gabungan Rakyat Sabah (GRS) mengambil alih tampuk kerajaan Sabah pada September lalu.

Tan Sri Muhyiddin Yassin berkata, kerjasama rapat Hajiji bersama rakan dalam Kabinet negeri dan penjawat awam negeri serta persekutuan meletakkan Sabah di landasan yang tepat ke arah mencapai negeri maju dan berjaya.

Muhyiddin menekankan kerajaan Pusat juga komited menyiapkan projek lain terutama projek bekalan air, jalan raya dan elektrik di kawasan luar bandar negeri ini sejajar keutamaan diberikan sejak sebelum ini lagi.

Katanya, kerajaan Pusat turut memberi perhatian membantu meningkatkan keperluan pembangunan di Sabah seperti pembinaan pelabuhan Teluk Sepanggar, projek perumahan dan empangan serta projek lain yang membabitkan peruntukan besar.

“Perkara ini akan diteliti oleh agensi utama di Kuala Lumpur. Apa yang penting kerjasama di antara persekutuan dan negeri terus terjalin kukuh. Saya beri komitmen kita jalinkan hubungan yang rapat dan bincang bersama.

“Saya sentuh juga mengenai masalah Covid-19 dan kesannya terhadap kesihatan dan kehidupan rakyat, ramai golongan rentan yang jatuh miskin. Kerajaan Pusat dan negeri akan bekerjasama membantu mereka yang terjejas ini,” katanya.

Sementara itu, Perdana Menteri berkata, kemasukan pelaburan bernilai berbilion ringgit ke Sabah menerusi beberapa projek berskala besar yang dibangunkan pelabur tempatan dan asing membuktikan negeri ini mempunyai potensi pembangunan yang besar.

Beliau memberi contoh projek pembangunan Lok Kawi Resort City di Putatan yang dilancarkan hari ini adalah antara projek raksasa yang dapat membantu pembangunan bukan saja di Sabah, malah negara.

“Saya berharap pembangunan seperti ini dapat ditingkatkan lagi. Ia penting bagi Sabah dan negara selepas kita terkesan disebabkan Covid-19. Walaupun sempadan negara belum dibuka tetapi kita tetap memberi perhatian kepada pembangunan sektor pelancongan. Apabila masalah Covid-19 selesai dan semua sudah diberikan vaksin pelancongan boleh dibuka semula,” katanya.

Lok Kawi Resort City adalah projek pembangunan bercampur yang memakan masa 15 tahun untuk pembinaan dengan anggaran pembangunan kasar mencecah RM7 bilion.

Lawatan Muhyiddin ke Sabah yang bermula petang semalam adalah yang pertama sejak GRS mengambil alih tampuk kerajaan negeri pada September lalu.

Beliau dijadualkan bertolak pulang ke Kuala Lumpur petang ini selepas melakukan Ziarah Prihatin di rumah penduduk Kampung Sembulan Tengah dan Tanjung Aru, di sini. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


”Saya Sampai Menangis Dengan Takdir Allah,” Kerana 10 Minit, Lelaki Terselamat Dari Nahas Lion Air

Takdir Allah tiada siapa mampu mengelaknya. Hampir menjadi salah seorang mangsa nahas pesawat Lion Air JT 610 yang terhempas pagi tadi, Sony Setiawan bernasib baik kerana terselamat gara-gara tertinggal penerbangan.

Difahamkan, dia lewat tiba 10 minit di terminal kerana disebabkan terperangkap dalam kesesakan lalu lintas di Tol Cikampek, Karawang. Setibanya dia di lapangan terbang Bandara, pesawat sudah pun berlepas.

“Rumah saya di Bandung dan setiap minggu akan pulang. Jadi dari Bandung saya akan ke Bandara setiap isnin pagi bagi menaiki Lion Air pada jam 06.10.

”Kebiasaanya, saya bertolak dari Bandung pada jam 11 malam dan sampai ke terminal 1 B Jakarta sekitar jam 3 pagi, tetapi kerana kesesakan lalu lintas yang teruk di Cikampek saya sampai ke Bandara jam 6.20 pagi, pesawat sudah pun berlepas, ‘‘ kataya ketika ditemui media tempatan.

Ketika mengetahui berita pesawat yang seharusnya dinaiki pagi tadi hilang dari radar, dia menangis dan bersyukur kerana terselamat kerana sebelum itu sudah mempunyai perasaan tidak sedap hati.

“Saya sampai menangis, ini lah jalan takdir Allah buat saya untuk memperbaiki diri. Tidak ada firasat mengenai apa yang akan berlaku, cuma dari petang semalam saya sudah merasa tidak nyaman.

Malah, dia turut mencetak boarding pass yang sebelum ini tidak pernah dilakukannya.

”Saya check online kerana takut terlambat, tapi saya merasa terlalu malas untuk pergi. Biasanya saya tidak pernah mencetak boarding pas,” kata Sony.


“Sampai Hati Laki Tu” – Wanita Ini Kongsi Pengalaman Ditinggalkan Bakal Suami Malam Sebelum Nikah

Mendirikan rumah tangga bersama orang yang tersayang sudah menjadi angan-angan dan impian setiap manusia. Segala macam jenis persiapan dilakukan untuk menjadikan hari penyatuan jiwa itu bermakna dan diingati sampai bila-bila.

Hari bahagia itu sepatutnya diingati dengan momen-momen manis dan romatik. Tapi lain pula cerita seorang wanita ini. Menerusi akaun twitter @JerukPuteri, dia ditinggalkan oleh bakal suaminya sebelum malam pernikahan mereka. Cuba korang baca tweet dekat bawah ni.

Ditinggalkan malam sebelum nikah. Lari keluar rumah macam orang hilang arah. Jiwa mana yang sanggup menahan derita seperti itu. Lepas tu mesti malu dengan sanak saudara dan jiran-jiran. Iyelah nak kawin tapi tak jadi.

Kan, muka dah cantik. Taktau lah apa yang laki tu nak. Mungkin ada konflik yang hanya dorang berdua sahaja yang tahu. Mohon tabah sis.

Betul, ada orang yang lebih baik dan layak untuk bersama dengan sis. Setiap yang berlaku tu ada hikmah disebaliknya. Semoga dapat menghadapinya dengan tenang dan senyuman.

Semoga terus tabah menghadapai ujian. Ada hikmah tu. Mungkin Tuhan nak bagi yang lebih elok dari yang dipilih. Keep positive and carry on.

Jangan difikirkan sangat benda yang dah berlalu tu. Biarkan dia pergi. Mungkin sis masih sedih sebab tak dapat jawapan yang munasabah dari dia. Takpe banyakkan bersabar.


Permohonan Musa Aman Batal 46 Pertuduhan Ditangguhkan

KUALA LUMPUR: Prosiding permohonan bekas Ketua Menteri Sabah Tan Sri Musa Aman untuk membatalkan 46 pertuduhan rasuah dan pengubahan wang haram berhubung kontrak konsesi balak di Sabah yang dihadapinya ditangguhkan.

Mahkamah Tinggi Kuala Lumpur sebelum ini sudah menetapkan permohonan itu didengar hari ini dan esok.

Peguam Amer Hamzah Arshad yang mewakili Musa berkata tarikh baharu prosiding permohonan itu akan ditetapkan kemudian.

“Kedua-dua pihak masih belum menyelesaikan penyerahan afidavit kerana pelanjutan Perintah Kawalan Pergerakan (PKP).

“Jadi, tarikh belum ditetapkan lagi. Mahkamah akan menetapkan tarikh setelah afidavit dikemukakan oleh kedua-dua pihak,” katanya ketika dihubungi Bernama, hari ini.

Musa, 69, memfailkan permohonan itu pada 12 Februari lalu atas alasan pertuduhan dihadapinya tidak berasas.

Beliau menghadapi 30 pertuduhan rasuah dan 16 pertuduhan pengubahan wang haram.

Bagi kes rasuah, Musa, didakwa sebagai Ketua Menteri Sabah merangkap Pengerusi Lembaga Pemegang Amanah Yayasan Sabah, secara rasuah memperoleh untuk diri sendiri, suapan daripada lapan pemilik konsesi balak berjumlah US$50.1 juta.

Wang suapan itu sebagai dorongan untuk melakukan perbuatan berhubung hal ehwal prinsipalnya iaitu memberikan kontrak konsesi balak Sabah kepada 16 syarikat.

Perbuatan itu didakwa dilakukan di lapan bank dan institusi kewangan di Hong Kong, China dan Singapura antara 20 Disember 2004 dan 6 November 2008.

Bagi kes pengubahan wang haram, Musa didakwa mengarahkan Richard Christopher Barnes, 67, untuk membuka satu akaun di UBS AG atas nama lelaki itu bagi tujuan menerima hasil aktiviti haram melalui akaun berkenaan.

Bekas ketua menteri itu dituduh secara tidak langsung membabitkan diri dalam pengubahan wang haram dengan menerima US$37,845,491.60 dan S$2.5 juta lagi hasil aktiviti haram daripada beberapa individu melalui akaun atas nama Barnes.

Musa juga berdepan tuduhan alternatif, iaitu menyembunyikan pemilikan hasil aktiviti haram berkenaan.


Covid-19: Bayi 1 Tahun Antara Tiga Kes Kematian Di Sabah

KUALA LUMPUR: Bayi perempuan berusia setahun menjadi mangsa termuda dilaporkan meninggal dunia akibat Covid-19 di Malaysia hari ini.

Ketua Pengarah Kesihatan, Tan Sri Dr Noor Hisham Abdullah berkata, bayi itu mendapatkan rawatan di Jabatan Kecemasan dan Trauma Hospital Semporna, 1 Oktober lalu.

“Keadaan kesihatan kes didapati merosot dan memerlukan bantuan pernafasan.

“Saringan Covid-19 didapati positif pada 5 Oktober dan bayi disahkan meninggal dunia 4.25 petang hari sama,” katanya.

Katanya, bagi tiga lagi kematian dilaporkan hari ini membabitkan seorang lelaki warganegara Malaysia berumur 60 tahun.

“Kes dimasukkan ke Hospital Duchess of Kent Sandakan pada 25 September lalu dan saringan Covid-19 didapati positif pada 26 September.

“Keadaan mangsa didapati merosot dan disahkan meninggal dunia pada 4 Oktober 2020 jam 6.50 pagi.

“Bagi kematian ke-139 (iaitu kes ke-12431) adalah lelaki warganegara Malaysia berumur 60 tahun dan mendapatkan rawatan di Jabatan Kecemasan dan Trauma Hospital Semporna pada 1 September lalu,” katanya.

Menurutnya, saringan Covid-19 didapati positif pada 30 September dan disahkan meninggal dunia pada 4 Oktober jam 5.05 pagi,” katanya.

Menurutnya, kes kematian ke-141 (iaitu kes ke-13067) adalah lelaki

“Mangsa mempunyai latar belakang penyakit darah tinggi dan penyakit kesihatan mental.

“Mangsa ditemui tidak sedar diri pada 5 Oktober 2020, jam 7 pagi dan terus dibawa ke Hospital Pulau Pinang. Kes didapati tidak bernafas di Hospital Pulau Pinang dan disahkan meninggal dunia 5 September 2020 jam 7.50 pagi. Saringan Covid-19 dikesan positif,” katanya.- HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pesta Kaamatan pupuk semangat perpaduan, kekeluargaan

PENAMPANG: Perbezaan dan kepelbagaian budaya bukan penghalang untuk meningkatkan semangat perpaduan dan kekeluargaan dalam kalangan rakyat negeri ini.

Ketua Menteri, Datuk Seri Mohd Shafie Apdal, berkata dengan memahami adat budaya setiap masyarakat di negeri ini, ia tentunya membantu rakyat untuk saling bertoleransi.

“Perlu difahami bahawa kepelbagaian itu kekayaan yang perlu dijaga dengan baik kerana ia dapat memupuk perpaduan dalam kalangan rakyat Sabah. Maka, kekayaan budaya perlu dijaga dan dipulihara dengan baik untuk memupuk perpaduan rakyat.

“Penyatuan adalah resepi penting untuk memaju dan membangunkan Sabah. Oleh itu, jangan terlalu bersikap perkauman dan ekstrim dalam agama, kerana jika ini ada (perkauman dan ekstrem), perpaduan tidak akan tercapai.

“Kita bersyukur kerana berkesempatan meraikan Tadau Kaamatan (Pesta Kaamatan) dengan penuh meriah oleh semua rakyat pelbagai kaum,” katanya ketika merasmikan penutupan Pesta Kaamatan Peringkat Negeri di Hongkod Koisaan, Persatuan Kebudayaan Kadazandusun (KDCA), di sini hari ini.

Hadir sama isteri Ketua Menteri, Datin Seri Shuryani Shuaib dan dan Menteri Pembangunan Infrastruktur Sabah, Datuk Peter Anthony yang juga Pengerusi Jawatankuasa Induk Perayaan Pesta Kaamatan Peringkat Negeri.

Pesta Kaamatan diraikan selama sebulan sejak 1 Mei lalu, dengan kemuncaknya diraikan selama dua hari bermula semalam di Hongkod Koisaan, KDCA, di sini.

Sambutan tahun ini bertemakan ‘Kaamatan Impowon Piunungan Koubasanan Tinaru’ dalam Bahasa Kadazandusun yang bermaksud Kaamatan Wadah Perpaduan Budaya Bangsa.

Sementara itu, Mohd Shafie berkata, pemikiran dan tindakan yang tepat cukup penting untuk membangunkan sumber kekayaan yang ada di negeri ini.

“Kita ada sumber, cuma yang penting kita juga perlu mempunyai pemikiran dan tindakan yang tepat untuk membangunkan negeri ini.

“Ini penting untuk pembangunan sektor perindustrian di negeri ini yang akhirnya akan memberi peluang pekerjaan kepada anak-anak agar tidak perlu merantau untuk mencari peluang pekerjaan.

“Bukan itu saja, malah kita juga perlu bersatu dan ada persefahaman untuk menjayakan semua itu agar Sabah boleh maju seperti Jepun dan Korea,” katanya.


Daripada 120 Jawatan Kanan Di Sabah, Cuma 8 Orang Dari Semporna

KOTA KINABALU: Terdapat sebanyak 120 jawatan kanan dalam Kerajaan Negeri Sabah dan daripada jumlah itu hanya lapan sahaja yang diisi oleh individu dari Semporna, manakala selebihnya dari daerah lain dan daripada pemimpin pelbagai kaum.

Datuk Seri Mohd. Shafie Apdal berkata, itu hakikat sebenar yang berlaku dalam pengisian jawatan kerajaan negeri ketika ini bukannya seperti yang ditularkan kononnya semua jawatan kanan yang ada di Sabah dipegang oleh orang Semporna.

Ketua Menteri berkata, sejak memimpin Sabah, beliau telah menambah baik sistem pentadbiran dan hanya individu yang betul-betul berkelayakan diberikan amanah memegang jawatan kanan bukannya dilantik secara semberono.

“Kita di peringkat perkhidmatan awam kita rombak mesti berdasarkan merit yang ada walaupun mereka cerita tular semua jawatan orang Semporna yang pegang, mana ada orang Semporna yang pegang saya sudah bagi laporan tadi di Kabinet.

“Daripada 120 jawatan yang tinggi di negeri sabah DO (pegawai daerah), SS (Setiausaha Kerajaan Negeri), Setiausaha Tetap Kementerian Kewangan dan juga pegawai kanan kepada setiausaha tetap, orang Semporna daripada 120 cuma lapan sahaja, satu orang sahaja Setiausaha Tetap, satu sahaja bukan semua dari Semporna,” katanya.

Beliau berkata demikian ketika berucap dalam Majlis Mesra Rakyat Sempena Rumah Terbuka Tahun Baharu Cina 2020 Parlimen Penampang dianjurkan Ahli Parlimen Penampang, Datuk Darell Leiking.

Mohd. Shafie berkata, tuduhan kononnya semua jawatan kanan diisi oleh orang Semporna sengaja ditimbulkan oleh Barisan Nasional (BN) untuk mencemarkan imej kerajaan negeri sedangkan apa yang dilakukan parti itu semasa memerintah dulu lebih jelas.

Ketua Menteri memberikan contoh nepotisme yang wujud dalam BN sebelum ini apabila Ketua Menteri Sabah ialah Tan Sri Musa Aman manakala adiknya, Datuk Seri Anifah Aman pula menjawat Menteri Luar.

Tidak cukup dengan itu katanya, dasar pemerintahan terdahulu adalah mengambil tanah rakyat untuk diberikan kepada kroni, namun semuanya telah dihapuskan sejak beliau mentadbir Sabah selepas pilihan raya umum 2018.

“Berapa tahun mereka bagi tanah, 100 tahun mereka bagi tanah kepada rakan-rakan mereka yang ada, saya beritahu Perdana Menteri tentang ini, kita jangan mudah lupa, kita dalam kerajaan sejak saya ambil alih tiada seinci pun tanah saya ambil sebagai Ketua Menteri untuk saya.


Tawar Hadiah Lumayan & Unik, Polis Jemput Orang Ramai Sertai ‘KK Cops Night Run 2020’

KOTA KINABALU, 10 Nov: Orang ramai dijemput menyertai acara ‘KK Cops Night Run 2020’ yang akan diadakan di Kompleks Sukan Likas pada 4 Jan tahun hadapan.

Pesuruhjaya Polis Sabah Datuk Omar Mammah berkata acara itu terbahagi kepada tiga kategori iaitu 10 km, tujuh km dan lima km dengan yuran penyertaan sebanyak RM59.

“Setakat ini sebanyak 2,000 penyertaan telah diterima dan kita tidak mengehadkan jumlah penyertaan sehingga tarikh tutup pendaftaran pada 4 Dis ini,” katanya kepada pemberita selepas pelancaran promosi program itu, di sini hari ini.

Omar berkata program julung kali diadakan di Sabah itu bertujuan mengeratkan kerjasama antara Polis Diraja Malaysia (PDRM) dengan orang awam dalam usaha meningkatkan kesedaran pencegahan jenayah di negeri ini.

Sementara itu, Penaung KK Cops Night Run 2020 yang juga Ketua Polis Daerah Kota Kinabalu ACP Habibi Majinji berkata pendaftaran boleh dibuat melalui laman web JomRun.com atau di Ibu Pejabat Polis Daerah Karamunsing.

Beliau berkata antara hadiah yang ditawarkan termasuk sebuah motosikal, cabutan bertuah bernilai RM30,000, tiket penerbangan pergi dan balik Kuala Lumpur-Kota Kinabalu, basikal serta barangan elektrik.

“Setiap peserta yang mendaftar akan menerima medal berbentuk gari, kemeja-T dan gelang tangan secara percuma,” katanya.


Maximus Ongkili Letak Jawatan Presiden PBS Tiga Tahun Lagi Atau Lebih Awal

KOTA KINABALU: Presiden Parti Bersatu Sabah (PBS), Datuk Seri Dr. Maximus Ongkili menyatakan kesediaan untuk melepaskan jawatan presiden dalam tempoh tiga tahun atau lebih awal.

Menteri di Jabatan Perdana Menteri (Hal Ehwal Sabah dan Sarawak) itu berkata, sepanjang tempoh itu, kepimpinan parti mempunyai masa yang mencukupi bagi mengenal pasti calon yang berkelayakan dan sesuai.

“Saya telah memberikan tempoh yang mencukupi kepada parti untuk mengenal pasti calon berpotensi untuk menerajui parti ini pada masa hadapan.

“Menerusi pemilihan parti yang berlangsung pada Khamis ini, ada kemungkinan calon berpotensi akan dikenal pasti.

“Saya memberi peluang kepada mereka membuktikan keupayaan dan kemampuan untuk memimpin parti ini pada masa akan datang,” katanya selepas merasmikan Persidangan Agung Tahunan Pergerakan Wanita dan Pemuda PBS ke-36 dan ke-37, hari ini.

Ahli Parlimen Kota Marudu itu berkata, beliau akan memegang jawatan Presiden sehingga kongres parti yang akan datang.

Namun, calon penggantinya akan dikenal pasti sebelum atau apabila tiba kongres yang akan datang.

Maximus mula menjadi ahli Parlimen di bawah payung PBS sejak 1995 dan mula menyandang jawatan sebagai Pemangku Presiden PBS pada 6 Januari 2017 sebelum mengambil alih jawatan tersebut secara rasmi pada Persidangan Agung Tahunan PBS pada November 2018.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pertandingan Ratu Cantik Takad Nabalu Ditunda

KOTA KINABALU: Pertandingan akhir Miss Takad Nabalu Ambassador 2020 yang sepatutnya dijadualkan 21 Mac ini di International Technology & Commercial Centre (ITCC), Penampang ditangguhkan ekoran penularan wabak COVID-19.

Pengerusi penganjur Jainetha Stephen berkata langkah itu telah diambil selaras dengan arahan yang dikeluarkan oleh Kementerian Kesihatan Malaysia (KKM) yang sebelum ini mengeluarkan cadangan agar semua perhimpunan besar perlu dihentikan atau ditangguhkan bagi mencegah penularan wabak berkenaan.

“Maka dengan itu Pertubuhan Kebajikan Takad Nabalu dengan ini memutuskan Program Majlis Makan Malam Sempena Pertandingan Miss Takad Nabalu Ambassador 2020 pada 21 Mac ini ke suatu tarikh yang akan dimaklumkan kemudian,” katanya dalam satu kenyataan di sini hari ini.

Beliau berkata penangguhan acara berkenaan diambil sebagai salah satu langkah untuk mengatasi wabak besar COVID-19 yang mana setakat ini sebanyak 49 kes telah disahkan positif di Sabah.

“Penangguhan ini amat dikesali tetapi demi menjamin keselamatan dan kesihatan, kita kena akur nasihat dari KKM dan Patuh kepada arahan yang dikeluarkan oleh Pejabat Setiausaha Kerajaan Negeri Sabah,” katanya.

Sebelum ini, Pertubuhan Kesihatan Sedunia (WHO) telah mengisytiharkan COVID-19 sebagai pandemik, bermaksud wabak penyakit yang tersebar dengan begitu meluas merentasi sempadan, malah hingga ke seluruh dunia.

Berikutan penularan wabak berkenaan, Kerajaan Negeri Sabah turut mengeluarkan kenyataan agar Semua perhimpunan yang melibatkan orang ramai yang melebihi 50 orang hendaklah ditangguhkan bagi mencegah kemungkinan jangkitan COVID 19.

Dalam satu kenyataan hari ini, Jabatan Pendaftaran Pertubuhan turut mengeluarkan arahan agar semua program, aktiviti, persidangan, perhimpunan dan mesyuarat agung pertubuhan perlu ditunda hingga 30 Jun.


PPM Tawau Rampas 1,270 Karton Rokok Seludup Dari Indonesia

TAWAU : Pasukan Polis Marin (PPM) Tawau merampas 1,270 karton rokok pelbagai jenama yang cuba diseludup masuk ke Malaysia melalui kawasan laut Batu 4, dekat sini, semalam.

Komander PPM Wilayah 4 Sabah, ACP Mohamad Pajeri Ali berkata bertindak atas maklumat risikan sepasukan anggota bertugas dalam Op Gelora Khas ke lokasi kejadian pada 7.30 malam dan pada 8.30 malam bot membawa rokok seludup itu diserbu.

“Seorang lelaki yang merupakan juragan bot, menyedari kehadiran polis, telah memecut bot dengan laju.

“Semasa anggota PPM mengejar bot berkenaan, kelihatan suspek menjatuhkan barang muatan ke dalam laut dan suspek gagal ditahan apabil terus memecut bot memasuki perairan Indonesia,” katanya dalam kenyataan di sini, hari ini.

Menurut Mohamad Pajeri, pemeriksaan terhadap barang yang dibuang ke dalam laut merupakan rokok pelbagai jenama antaranya rokok jenama Fit Mild Menthol (70 karton), Surya Menthol Slims (70 karton), Premiro (40 karton), D’jarum Black Motodify (70 karton) dan Menara International (1,020 karton).

“Jumlah keseluruhan dirampas sebanyak 1,270 karton bersamaan 204,800 batang rokok dengan nilai anggaran rokok lari daripada cukai RM38,100,” katanya.

Mohamad Pajeri berkata kesemua rampasan itu dibawa ke pangkalan Markas Operasi PPM Tawau untuk tindakan lanjut dan kes disiasat mengikut Seksyen 135 (1)(e), Akta Kastam 1967.

Sementara itu, pada 5.40 pagi tadi, PPM yang menjalankan tugasan rutin di kawasan laut Pantai Tanjung Saima dekat sini menahan sebuah bot jenis pukat tunda yang dikendalikan seorang lelaki berumur 39 tahun dan merupakan warga Indonesia.

“Bot tunda berkenaan melakukan kesalahan iaitu menjalankan operasi memukat tunda dengan jarak 1.7 batu nautika dari pantai.

“Juragan bot ditahan dan 50 kilogram ikan pelbagai jenis di dalam bot turut dirampas,” katanya.

Kes itu, katanya akan dirujuk kepada Jabatan Perikanan atas kesalahan melanggar syarat-syarat lesen perikanan dan ditahan mengikut Akta Perikanan 1985.


Hati-Hati Pulang Kerja, Amaran Ribut Petir Bagi 6 Daerah Di Sabah

Jabatan Meteorologi Malaysia (MetMalaysia) mengeluarkan amaran ribut petir di beberapa Deaerah di Sabah yang dijangka akan berlaku bermula 6 petang sehingga 8 malam ini.

Amaran yang dikeluarkan pada pukul 2.30 petang tadi melibatkan beberapa buah kawasan antara daerah yang dijangka dibadai ribut petir sehingga jam 8 malam ini adalah Tawau (Kunak dan Lahad Datu) dan Sandakan (Telupid, Kinabatangan dan Sandakan).

Orang ramai yang berada di kawasan berkenaan dinasihatkan untuk lebih berhati-hati terutamanya bagi yang merancang aktiviti pada malam ini.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


(VIDEO) Pelajar UMS Rugi RM3,000 Disamun Di Keningau

KENINGAU: Seorang pelajar Universiti Malaysia Sabah (UMS) mengalami kerugian RM3,000 selepas disamun seorang lelaki yang tidak dikenali di salah sebuah restoran di sini, tengah hari kelmarin.

Ketua Polis Daerah Keningau, Deputi Supritendan Polis Shahrudin Husain yang mengesahkan kejadian tersebut berlaku kira-kira pukul 1 petang ketika mangsa sedang menikmati hidangan dan bersembang bersama tiga rakannya.

“Ketika kejadian, tiba-tiba mangsa didatangi seorang lelaki tidak dikenali dari belakang lalu mengambil beg mangsa dan terus melarikan diri,” katanya dalam satu kenyataan, di sini, hari ini.

Dalam pada itu, mangsa bersama rakan-rakannya cuba mengejar suspek, namun tidak berjaya dan pekerja restoran berkenaan juga turut membantu mengesan penyamun berkenaan tetapi gagal.

Menurut mangsa, suspek ketika itu memakai baju berwarna kelabu berlengan panjang dan berseluar jeans serta memakai topi berwarna hitam.

Tambahnya, suspek juga mempunyai tubuh badan yang kurus dengan ketinggian kira-kira 165 sentimeter.

Akibat kejadian tersebut, mangsa turut kehilangan dokumen penting melibatkan kad pengenalan, kad bank, lesen memandu, kad pelajar UMS serta dua buah telefon bimbit.

Namun, mangsa tidak mengalami sebarang kecederaan selepas kejadian terbabit.

Polis masih menjalankan operasi mengesan suspek yang dikenal pasti terlibat dalam kejadian ini.

Kes disiasat mengikut Seksyen 392 Kanun Keseksaan. –SabahNewsToday


Ini Bukan Masa Sesuai Tukar Pengarah Kesihatan, Kata Bekas Menteri Sabah

KOTA KINABALU: Dua bekas menteri tempatan Sabah mengkritik pertukaran pengarah kesihatan negeri itu, Christina Rundi, selepas mendakwa tindakan berkenaan dibuat pada masa tidak sesuai di tengah-tengah situasi kritikal melawan Covid-19.

Bercakap kepada FMT, bekas menteri kesihatan dan kesejahteraan rakyat, Frankie Poon, dan bekas menteri belia dan sukan, Phoong Jin Zhe berkata, Sabah masih memerlukan pengalaman dan keupayaan Christina bagi mendepani pandemik itu di Sabah.

Poon turut mengiktiraf kejayaan pengurusan jangkitan wabak berkenaan di Sabah sehingga Sept lalu sebelum pilihan raya negeri berlangsung.

Katanya, kemasukan besar-besaran orang luar ke Sabah bertujuan berkempen pada pilihan raya itu mengakibatkan jumlah kes melambung tinggi. Bagaimanapun, situasi genting itu berjaya dikawal sekali lagi, meskipun kadar jangkitan turun naik, namun ia tidak seteruk situasi yang berlaku di semenanjung Malaysia.

https://imasdk.googleapis.com/js/core/bridge3.471.1_en.html#goog_1532729703“Saya bekerja bersama beliau dan saya melihat beliau tahu apa yang beliau mahu lakukan.

“Beliau tidak sepatutnya ditukar keluar selepas mengambil kira kejayaannya di Sabah. Sebagai peringatan, kita juga mempunyai isu polio pada satu ketika dan beliau menguruskannya agak baik. Saya tidak fikir beliau culas,” katanya.

Poon berkata, beliau tidak mempunyai masalah membabitkan siapa yang akan menggantikan Christina.

“Bagaimanapun, kita tidak boleh membuat perubahan hanya semata-mata mahu berubah. Kita sedang berada dalam situasi luar biasa,” katanya sambil menggesa kerajaan persekutuan menjelaskan rasional pertukaran pegawai itu.

Beliau mempersoalkan sama ada wujud campur tangan politik dalam isu berkenaan.

“Ini sesuatu mencurigakan dan rakyat Sabah layak diberi penjelasan,” katanya.

Semalam, sekumpulan doktor dalam perkhidmatan awam dan swasta juga mempersoalkan pertukaran Christina ke bahagian pembangunan keluarga di Kementerian Kesihatan, di Putrajaya, sebagai pengarah.

Christina diganti oleh seorang lagi rakyat Sabah, Rose Nani Mudin dan pelantikannya berkuat kuasa pada 13 Julai lalu.

Rose sebelum ini merupakan timbalan pengarah (penyakit berjangkit) bahagian kawalan penyakit, selain sebagai pengarah pusat vaksinasi di Pusat Dagangan Dunia, Kuala Lumpur.

Dalam pada itu, bekas timbalan menteri kesihatan, Lee Boon Chye berkata, Christina adalah seorang yang “komited”, berkemampuan dan berani mengambil keputusan sukar.

Boon Chye bagaimanapun enggan mengulas berkenaan pertukaran itu kerana berpendapat ia berlaku disebabkan perancangan bahagian sumber manusia.

“Kita tidak boleh menafikan perkembangan kerjaya Christina. Pertukarannya untuk mengetuai bahagian pembangunan keluarga membabitkan tanggungjawab ke atas 3,000 klinik kesihatan dan klinik luar bandar di seluruh negara dan ia adalah amanah besar dalam menjaga kesihatan ibu dan anak, kawalan penyakit tidak berjangkit, vaksin dan penyakit berjangkit.

“Bahagian itu juga adalah sub-bahagian terbesar dalam Kementerian Kesihatan,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Enam Murid Dari Sekolah Di Sabah Harumkan Nama Malaysia Di Portugal

KOTA KINABALU: Enam murid yang menjadi johan dalam pertandingan Dance World Cup Finals 2019 disambut meriah di Balai Ketibaan Lapangan Terbang Antarabangsa Kota Kinabalu (KKIA), semalam.

Enam murid dari Sekolah Kebangsaan (SK) Mutiara itu memenangi kategori ‘Children Small Group National and Folklore’ di Braga, Portugal yang berlangsung pada 30 Jun lalu.

Peserta, Saidatul Amirah Athirah Muhammad Syazwan, 11, berkata ia adalah pengalaman paling tidak dapat dilupakan kerana bukan saja berjaya menjejak kaki ke Portugal tetapi turut dinobatkan sebagai juara dalam pertandingan yang mereka sertai di peringkat antarabangsa.

“Kami menangis kegembiraan apabila diumumkan sebagai pemenang dan bersyukur kerana mendapat piala itu sekali gus menjadikan kami sebagai juara dunia.

“Kami buat latihan dengan bersungguh-sungguh dan kami mahu ke sana (Portugal) untuk menang saja,” katanya ketika ditemui pemberita di sini, semalam.

Mengulas lanjut tarian yang dipersembahkan, mereka membawa tarian etnik Murut untuk dipertandingkan dalam kategori yang disertai.

“Pertandingan ini disertai enam penari lelaki dan perempuan dengan membawa tarian etnik Murut dan menggunakan latar bambu. Manakala tajuk tarian yang kami persembahkan adalah ‘Ragon’ yang mengisahkan manusia berkawan dengan bambu.

“Tarian kami yang kreatif, selain seragam dan ekspresi emosi sepanjang tarian dipersembahkan mungkin memikat hati juri sekali gus berjaya merangkul emas dalam pertandingan ini,” katanya.

Bagi Mohamad Firdaus Shalim, 12, persediaan selama sebulan untuk berlatih dalam tarian etnik itu membawa kepada kemenangan bagi sekolah mereka dalam pertandingan peringkat antarabangsa itu.

“Bagi saya, ini adalah pencapaian yang membanggakan bukan saja di peringkat sekolah tetapi juga untuk Malaysia kerana kami mewakili negara dalam pertandingan ini.

“Banyak manfaat saya peroleh sepanjang menyertai pertandingan ini kerana kami bukan saja berjaya merangkul hadiah utama dalam kategori yang disertai tetapi secara tidak langsung dapat mempelajari budaya dan sejarah negara Portugal,” katanya.

Sementara itu, Guru Besar SK Mutiara, Budhi Rahmad Suparno yang turut menyertai rombongan itu, berkata pelbagai cabaran mereka hadapi sepanjang 13 hari perjalanan untuk menyertai pertandingan itu Portugal.

“Antaranya, kami terpaksa melalui tempoh perjalanan yang panjang iaitu mengambil masa selama 19 jam dengan melalui lima negara untuk pulang dari Portugal berikutan kos perjalanan yang mahal bagi semua yang terbabit.

“Selain itu, kami juga berdepan dengan masalah pertukaran cuaca ketika di Portugal kerana walaupun ketika ini adalah musim panas tetapi suhu antara 17 hingga 18 darjah Celcius menyebabkan kanak-kanak sukar menghadapinya.

“Selain itu, peserta juga terpaksa menjalani latihan di luar seperti di taman terbuka kerana tempat yang terhad untuk berlatih tetapi dalam masa sama ia juga memupuk keyakinan diri mereka sendiri untuk tampil dalam pertandingan itu nanti di hadapan penonton,” katanya.

Katanya lagi, cabaran yang mereka hadapi itu berbaloi apabila diumumkan sebagai pemenang dan tidak menyangka mereka berjaya meraih pingat emas dalam pertandingan itu.

Selain Saidatul Amirah dan Mohamad Firdaus, empat lagi murid turut serta dalam pertandingan itu adalah Raihana Joanne Mikwandi,12, Muhammad Adlan Izzuddin Tassakka, 12, Christavell Angle Clement, 11 dan Jyson Alfinus Jopius, 11.


Asyik sangat tengok telefon

BEJING: Detik mencemaskan apabila seorang pemandu bas merempuh kenderaan di laluannya selepas dia begitu asyik melayan telefon bimbitnya dirakam kamera litar keselamatan tertutup dalam bas berkenaan.

Pemandu berkenaan dilihat membaca pesanan di telefon bimbitnya malah kedua-dua tangan langsung tidak memegang stereng dalam kejadian Rabu minggu lalu di Xinzhou, wilayah Shanxi, utara China, lapor Daily Mail.

Tiba-tiba pemandu itu panik apabila menyedari dia terlalu hampir dengan trak yang membawa jagung, lapor Xinzhou Morning Post menyebabkannya melanggar dan menolak lori yang lebih kecil itu lebih 10 meter sebelum kedua-duanya berhenti.

Seorang penumpang tercampak ke depan akibat rempuhan itu sebelum terperangkap di bahagian depan bas menyebabkannya mengalami kecederaan pada kaki.

Bas itu mengalami kerosakan teruk, namun penumpang lain tidak cedera dan diselamatkan melalui tingkap bas oleh polis serta bomba.

Pemandu itu mendakwa dia membaca amaran mengenai kesesakan lalu lintas ketika hilang kawalan kenderaannya. – Agensi


BERSATU Sabah Sokong Tun Mahathir Sebagai PM Ke-8

KOTA KINABALU: Badan Pimpinan Parti Pribumi Bersatu Malaysia (BERSATU) Sabah menyokong penuh Perdana Menteri Interim, Tun Dr Mahathir Mohamad untuk terus menerajui negara sebagai Perdana Menteri Malaysia ke lapan.

Ketuanya, Datuk Hajiji Noor, berkata khidmat dan kepimpinan Dr Mahathir amat diperlukan oleh negara bagi meneruskan agenda pembangunan yang sudah dirancang, di samping mengurus ekonomi negara dengan baik.

“BERSATU Sabah menyokong penuh Dr Mahathir dilantik menjadi PM Malaysia ke-8 bagi menyatupadukan rakyat, mewujudkan kerajaan yang stabil dan meneruskan agenda pembangunan negara.

“Yang lebih penting sekarang ialah negara memerlukan Dr Mahathir untuk mengurus dan memulihkan ekonomi kita yang agak suram sekarang, berikutan kemelut politik negara dan penularan wabak Coronavirus (COVID-19)”, katanya dalam kenyataan, hari ini.

Hajiji yang juga Ahli Dewan Undangan Negeri (ADUN) Sulaman, berkata negara memerlukan seorang pemimpin seperti Dr Mahathir bagi mengurus dan meletakkan ekonomi negara di landasan yang betul bagi mendepani cabaran kemelesetan ekonomi global.

“BERSATU Sabah menaruh sepenuh kepercayaan kepada Dr Mahathir dan yakin beliau sajalah yang dapat membentuk kembali Kerajaan baharu stabil dengan pengurusan ekonomi negara yang baik demi kesejahteraan rakyat jelata”, katanya dalam kenyataan beliau hari ini.


Saya Masih Hidup

KOTA BELUD: Peserta Bintang Mencari Bintang 2014, Sahirman Pulon, 32, kesal dengan berita palsu dia meninggal dunia yang tular di laman sosial sejak semalam.

Sahirman yang juga pelakon filem tempatan berkata, dia berada dalam keadaan sihat dan sedang sibuk menjayakan filem baharu bersama barisan pelakon terkenal yang bakal ditayangkan di pawagam tidak lama lagi.

“Maklumat palsu ini saya terima daripada rakan yang menghubungi saya semalam untuk memastikan kesahihan sebaik ia dimuat naik di Facebook menyatakan saya meninggal dunia.

“Saya mencari maklumat tular itu dan mendapati empat akaun Facebook berbeza memuat naik maklumat palsu itu,” katanya.

Menurutnya, dia percaya kemungkinan ia angkara individu tidak berpuas hati selepas mengadakan ‘live video’ di Facebook berhubung aktivis politik, Jufazli Shi Ahmad baru-baru ini.

“Saya sedih dan terkilan dengan perbuatan segelintir individu melakukan perkara ini sedangkan saya tidak pernah bermusuh dengan sesiapa.

“Saya tidak mengenali siapa individu yang tergamak membuat fitnah saya meninggal dunia. Saya percaya keempat-empat akaun Facebook itu digunakan individu yang sama,” katanya.

Sahirman berkata, dia membuat laporan di Ibu Pejabat Daerah (IPD) Kota Belud pada jam 12.34 tengah hari tadi.

Sejak semalam, wujud akaun Facebook yang memuat naik kenyataan Sahirman dilaporkan meninggal dunia berserta gambar seang menerima rawatan di hospital Queen Elizabeth, Kota Kinabalu tahun 2015.


Populasi Penduduk Malaysia Kini Cecah 32.73 Juta, Lelaki Melebihi Wanita

PUTRAJAYA: Penduduk Malaysia dianggarkan 32.73 juta orang pada suku keempat 2020, meningkat 0.4 peratus daripada 32.59 juta pada tempoh sama 2019, demikian menurut laporan Perangkaan Demografi.

Ketua Perangkawan Malaysia Datuk Seri Dr Mohd Uzir Mahidin mengulas mengenai laporan perangkaan itu berkata jumlah penduduk itu merangkumi 29.85 juta orang (91.2 peratus) warganegara dan 2.87 juta orang (8.8%) bukan warganegara.

Dalam kenyataan di sini hari ini, beliau berkata penduduk lelaki melebihi penduduk perempuan iaitu masing-masing 16.83 juta dan 15.90 juta.

Mohd Uzir berkata penduduk berumur 0 hingga 14 tahun (umur muda) pada suku tahun keempat 2020 menurun daripada 7.63 juta pada suku tahun keempat 2019 kepada 7.57 juta.

Mohd Uzir berkata penduduk berumur 65 tahun dan lebih (umur tua) meningkat daripada 2.24 juta kepada 2.34 juta bagi tempoh yang sama.

“Trend ini adalah selari dengan negara-negara maju yang menuju ke arah penuaan penduduk” katanya.

Keseluruhan 174,313 kematian direkodkan pada 2020 dengan 44,390 kematian direkodkan bagi suku tahun keempat 2020, menurun sebanyak 0.4 peratus berbanding suku tahun keempat 2019 iaitu 44,566 kematian. -BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Dr Mahathir Selesai Menghadap Agong

KUALA LUMPUR: Perdana Menteri Interim, Tun Dr Mahathir Mohamad selesai menghadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah, di Istana Negara, sebentar tadi.

Beliau dilihat keluar dari Istana Negara melalui Pintu, kira-kira 1 pada jam 12 tengah hari tadi.

Difahamkan Dr Mahathir menghadap Yang di-Pertuan Agong selama 70 minit dipercayai bagi membincangkan mengenai jawatan Perdana Menteri kelapan.

Beliau sempat melambaikan tangan dan tersenyum kepada lebih 50 petugas media yang menunggunya di luar pintu utama.


Seorang Pekerja SESB Melecur, Rakan Cedera

TENOM: Seorang pekerja Sabah Electricity Sdn Bhd (SESB) melecur manakala rakannya cedera selepas kotak panel elektrik 11 kilovolt (11kv) terbakar di sebuah pencawang elektrik di Kampung Bahagia, di sini, hari ini.

Dalam kejadian pada jam 3.30 petang itu, mangsa Ahmad Kawi Siman, 54, parah akibat melecur 64 peratus manakala Sabdin Kadir, 52, hanya cedera ringan.

Ketua Pusat Gerakan Operasi (PGO) Jabatan Bomba dan Penyelamat Malaysia (JBPM) Sabah, Khatizah Rahaban, berkata Balai Bomba dan Penyelamat Tenom menerima panggilan berhubung kejadian itu pada jam 3.41 petang.

Seramai lapan anggota bersama sebuah jentera dikejar ke lokasi kejadian dan dilaporkan kebakaran membabitkan kotak panel elektrik 11kv yang terbakar 10 peratus.

“Api berjaya dipadamkan bagaimanapun terdapat dua mangsa di mana seorang daripadanya parah iaitu melecur dan seorang lagi cedera ringan ketika melakukan kerja penyelenggaraan di pencawang itu,” katanya dalam kenyataan media di sini hari ini.

Khatizah berkata, pasukan bomba bertindak mengangkat mangsa dan menyerahkan kepada pihak ambulans untuk dibawa ke Hospital Tenom.

“Mangsa dibawa ke hospital untuk rawatan lanjut. Operasi kemudian ditamatkan pada jam 5.15 petang,” katanya.


Pasangan Pengantin Di Tongod Terima Insentif RM1,000

TONGOD: Seramai 141 pasangan pengantin baru menerima insentif RM1,000 sumbangan Ahli Dewan Undangan Negeri (ADUN) Kuamut, Datuk Masiung Banah bagi tempoh Jun 2018 hingga Mac tahun ini.

Paa Selasa, 20 pasangan pengantin telah diraikan dalam satu majlis tradisi iaitu masing-masing 10 pasangan di Dewan Terbuka Tongod dan Penangah.

Kesemua pasangan tersebut menerima insentif yang disampaikan sendiri oleh Masiung dan isteri, Datin Grace Elvira E. Ebin.

“Sumbangan ini merupakan manifesto saya semasa pilihan raya umum pada 2018, ” katanya, semalam.

Masiung berkata, sumbangan itu akan diteruskan sehingga pilihan raya negeri (PRN) akan datang sebagai salah satu agenda domestik untuk anak-anak muda di kawasannya.

Semasa PRN ke-16 pada September 2020 atas tiket Bebas, Masiung dilantik sebagai Pengerusi Lembaga Pembangunan Perumahan dan Bandar (LPPB) bermula Januari lalu.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tunjuk Bukti Kami Terima Bayaran Tinggalkan WARISAN – Mantan Adun

TAWAU; 13 OGOS 2020 (Khamis): Tiga mantan Ahli Dewan Undangan Negeri (ADUN) masing-masing bagi kawasan Sebatik, Balung dan Tanjung Batu meminta pihak yang mengatakan mereka menerima ganjaran atau bayaran kerana bertindak melompat keluar dari parti WARISAN tampil mengemukakan bukti tuduhan mereka.

Adun Sebatik Datuk Muis Picho berkata, sekiranya mereka yang digelar sebagai ‘katak’ menerima bayaran jutaan ringgit, mereka yang memfitnah juga boleh merujuk kepada Ketua Presiden Warisan yang juga Ketua Menteri kerajaan sementara Sabah Datuk Seri Mohd Shafie Apdal samada mereka pernah dibayar dahulu untuk masuk dalam parti Warisan sekaligus memberi kemenangan mutlak kepada parti itu memerintah Sabah.

Beliau berkata demikian di Tawau memperjelas tindakan ketiga ADUN berkenaan keluar dari parti WARISAN dan menyokong bekas Ketua Menteri Sabah Tan Sri Musa Aman.

Menurutnya, dahulu mereka keluar dari UMNO dan menyertai WARISAN kerana mahu pemerintahan negeri ini sentiasa selari bersama kerajaan Persekutuan sebagai pemerintah negara dan bukan menjadi pembangkang seperti hari ini.

Sementara itu, mantan ADUN Balung Datuk Osman Jamal turut meluahkan kekecewaan berikutan kemasukan mereka dalam WARISAN seolah-olah tidak diterima pucuk pimpinan itu dengan ikhlas termasuk melambat-lambatkan kemasukan cawangan-cawangan hampir dua tahun.

Beliau turut memperjelaskan isu tanah yang beliau andaikan sebagai ‘Lembu punya susu, sapi dapat nama’.

Dalam pada itu, Mantan Adun Tanjung Batu Datuk Hamisa Samad berkata, apapun tuduhan orang ramai mengenai tindakan mereka keluar masuk parti, hanya mereka yang tahu dan ia jauh sekali untuk survival dan kepentingan diri sendiri.

Beliau berkata, banyak contoh pemerintahan negeri yang tidak seiring kerajaan persekutuan akan menyukarkan pembangunan dan menyulitkan kehidupan rakyat dari segi penyaluran peruntukan di sesebuah kawasan.

Mengenai segelintir pemimpin di kawasan Kalabakan yang menguar-uarkan tentang usaha mereka yang kononnya mencadangkan pewujudan daerah Kalabakan, beliau menegaskan, rakyat di kawasan berkenaan tahu perjuangan pemimpin terdahulu yang telah lebih awal mencadangkan kewujudan daerah itu.

Selepas hampir beberapa minggu mendiamkan diri dan menerima pelbagai tohmahan dan fitnah kerana bertindak keluar dari parti Warisan Sabah, ketiga-tiga Adun berkenaan tampil memperjelas isu berkenaan.

Memgenai tindakan kepada mereka sekiranya tidak terpilih sebagai wakil rakyat pada masa akan datang, mereka menyerahkan kepada rakyat untuk membuat keputusan.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Wanita kena jel ‘cabul’ monyet

KAHERAH: Sebuah mahkamah di Mesir menjatuhkan hukuman penjara selama tiga tahun ke atas seorang wanita berusia 25 tahun kerana melakukan ‘gangguan seksual’ terhadap seekor monyet di Nile Delta, utara ibu negara Mesir.

Menurut sumber perundangan memberitahu akhbar Al-Ahram, mahkamah bandar Mansoura mendakwa Basma Ahmed kerana ‘melakukan perkara tidak senonoh’ dan ‘melakukan perbuatan lucah di khalayak ramai’.

Dia ditahan pada Oktober lalu selepas rakaman video berdurasi 90 saat menjadi tular di laman sosial.

Video itu menunjukkan Basma ketawa sambil menyentuh kemaluan monyet itu di sebuah kedai menjual haiwan di bandar Nile Delta dan membuat sindiran berbaur lucah terhadap orang di sekelilingnya.

Semasa di mahkamah, dia ‘mengaku melakukan kesalahan itu, tetapi tidak bermaksud melakukan dengan sengaja selain hanya menggeletek haiwan itu.

Video itu mencetuskan kecaman natizen di laman sosial. – AFP